Nak sangat letak nama anak "Allah", mahkamah akhirnya beri kebenaran pada pasangan ini

Satu pasangan suami isteri di Amerika Syarikat telah membuat tuntutan mahkamah untuk menamakan anak ketiga mereka dengan nama "Allah" setelah permohonan mereka ditolak oleh Jabatan Kesihatan Georgia kerana kedua-dua mereka tidak mempunyai nama keluarga yang berakhir dengan "Allah".

Kesatuan Hak Kebebasan Awam Amerika telah mengemukakan tuntutan mahkamah pada bulan lepas bagi pihak pasangan itu atas alasan setiap ibu bapa mempunyai hak mutlak untuk memilih nama keluarga atau nama setiap anak.

Namun, mahkamah akhirnya membenarkan anak kepada pasangan Elizabeth Handy dan Bilal Asim Walk yang berusia hampir 2 tahun itu untuk diberi nama Zalykha Graceful Lorraina Allah.

Walau bagaimanapun, pemberian nama menggunakan perkataan Allah ini ditentang keras oleh Nihad Awad, Ketua Pengarah Majlis Perhubungan Islam-Amerika, kerana perkataan Allah itu memberi makna "tuhan" dalam bahasa Arab.

Menurut Nihad, terdapat nama terbitan lain seperti Abdullah yang membawa makna "hamba Allah" yang masih boleh digunakan. Penggunaan perkataan Allah begitu sahaja untuk nama manusia adalah sangat tidak patut dan menunjukkan pasangan itu sangat tidak sensitif.

Pasangan itu sudahpun mempunyai dua orang anak berusia 17 dan 3 tahun yang menggunakan nama keluarga "Allah" dan kini mereka sedang menantikan kelahiran cahaya mata keempat. Anak pertama mereka sebelum ini dinamakan Masterful Mosirah Aly Allah namun tidak pernah mendapat tentangan. Menurut pasangan ini, mereka hanya sukakan perkataan Allah yang memberi gambaran "mulia" dan tidak bermaksud mahu menyinggung sesiapa.

Kami kurang pasti sama ada pasangan ini beragama Islam ataupun tidak. Sekiranya mereka memang beragama Islam, sepatutnya mereka kajilah dahulu dan bertanya pada mereka yang lebih arif.

Ada sesetengah nama dalam Asmaul Husna yang diharamkan penggunaannya untuk manusia kerana sifat itu dikhususkan untuk Allah S.W.T sahaja. Sebagai contoh, nama Malik al-Mulook atau Malik al-Amlaak yang memberi makna "Raja segala Raja" tidak dibenarkan untuk diguna oleh manusia.

Selain itu, kita juga tidak dibenarkan menggunakan ganti nama 'al' diikuti dengan nama Allah seperti al-Ahad, al-Razzaq ataupun al-Awwal.

Nama daripada Asmaul Husna yang dibenarkan untuk diguna begitu sahaja tanpa terbitan lain adalah seperti 'Ali dan Rasheed.

Menurut Ibnu Umar Radhiallahu 'Anhu yang diriwayatkan oleh Imam Muslim, Rasulullah SAW bersabda, maksudnya "Sebaik-baik nama kamu di sisi Allah 'azza wa jalla ialah Abdullah dan Abdur Rahman".

Harap tak adalah ibu bapa di Malaysia yang nak buat jadi ikutan pula perangai pasangan Amerika ini. Sebelum beri nama pada anak, bolehlah bertanyakan pada alim ulama yang lebih mengetahui. Ataupun nak senang, beri sahaja nama baik yang mudah-mudah daripada Al-Quran yang sudah diketahui maksudnya.

Kami juga dengar khabar bahawa sesetengah group di Facebook menyenaraikan nama-nama anak untuk di'booking', kemudian ada peraturan bahawa ibu bapa lain diharamkan menggunakan nama yang sama. Kalau nak guna juga, diwajibkan minta izin terlebih dahulu daripada admin atau ibu bayi tersebut.

Kamonlah orang Melayu. Tidak perlu jadi puak pelampau. Allah pun beri keizinan guna nama-nama Nya. Nabi Muhammad pun bagi kebenaran guna nama Baginda. Kita ni siapa nak buat peraturan sampai begitu?


CNN salah lapor. Manusia tertua di dunia sebenarnya ada di Malaysia

Baru-baru ini pada tanggal 17 April 2017, laman berita CNN telah melaporkan tentang kematian seorang manusia tertua yang pernah hidup di abad ini. Emma Morano yang dilahirkan pada 29 November 1899 dikhabarkan telah meninggal dunia pada umur 117 tahun. Pihak iluminasi.com telah membuat sedikit carian di internet mengenai manusia tertua di dunia namun tidak dijumpai yang melebihi rekod Emma Morano (untuk abad ini sahaja).

Namun, berita yang dilaporkan BERNAMA mengenai seorang nenek berumur 115 tahun dan masih mampu membancuh kopi sendiri pada lima tahun lepas masih segar di ingatan penulis. Dan lebih mengejutkan lagi apabila mengetahui individu tertua di Malaysia ini masih hidup sehingga kini. Jadi terbukti laporan CNN adalah tidak benar sama sekali mengenai manusia tertua di dunia itu.

Puan Binti Ahmad dilahirkan pada 12 April 1896 di Kodiang, Kedah. Menurut laporan TheStar Online, Puan Binti Ahmad atau lebih dikenali sebagai Tok Puan, pernah memiliki enam orang suami. Beliau menceritakan bahawa rahsia kesihatan tubuh badannya adalah dengan mengamalkan makan ulam-ulaman sejak kecil. Beliau juga cuma mengamalkan perubatan tradisional untuk masalah kesihatan yang tidak kritikal.

Pendengaran Tok Puan masih baik walaupun sudah berumur 121 tahun. Cuma penglihatannya agak kabur sedikit. Tok Puan masih mampu bergerak tanpa pertolongan sesiapa dan mampu memasak serta membancuh kopi untuk dirinya sendiri. Dewasa kini, disebabkan sudah berumur Tok Puan lebih memperbanyak berehat dari membuat kerja-kerja rumah.

Puan yang menetap di Kuala Sanglang mempunyai empat anak berusia antara 58 dan 70 tahun serta 19 cucu dan 47 cicit, dilaporkan baru menyambut ulang tahun kelahiran ke-21 pada 12 April lalu ekoran kekeliruan pada MyKad miliknya itu.

Menurut laporan dari SinarHarian pada tahun 2012, sistem pendaftaran telah mengesahkan bahawa Puan Binti Ahmad hanya berumur 15 tahun justeru membuatkan beliau gagal untuk memohon BR1M pada ketika itu. Disebabkan perkara inilah menyebabkan Puan Binti Ahmad menjadi tular pada tahun 2012 yang lalu. Hal ini bagaimanapun telah diselesaikan dengan baik.


Kenapa kuku tangan tumbuh panjang lagi cepat daripada kuku kaki?

Adakah anda sedar bahawa kuku tangan tumbuh hampir 3 kali lebih cepat daripada kuku kaki? Mungkin ramai yang dah tahu fakta itu. Tapi adakah anda tahu mengapa kedua-dua bahagian kuku tidak tumbuh pada kadar yang sama?

Kuku tangan dan kuku kaki sebenarnya lebih kurang sama dari segala aspek, cuma ia berbeza pada kadar pertumbuhan sahaja. Kuku mengandungi beberapa bahagian penting seperti plat kuku, iaitu bahagian yang kita nampak dan boleh sentuh, yang melindungi dasar kuku.

Bentuk melengkung seperti separuh bulan di bawah setiap kuku pula dipanggil lunula yang sebahagiannya dilitupi oleh kutikel dan melindungi bahagian matrix.

Kuku 'baru' terbentuk daripada sel epitelium di bahagian distal matrix, akan tetapi sel-sel ini kemudian akan mati dengan cepat dan meninggalkan sejenis protein yang penting. Protein ini adalah protein yang sama membentuk rambut dan kulit yang dipanggil keratin.

Perbezaan ketebalan dan tekstur keratin pada tubuh badan bergantung kepada jalinan struktur setiap sel. Sebab itulah kulit jauh lebih lembut daripada kuku kaki kerana keratin yang terdapat pada kuku kaki terjalin dengan sangat padat dan rapat.

Keratin yang tertinggal pada kuku ini kemudian bercampur dengan protein lain dan lemak, selain dibantu oleh satu enzim dalam matrix yang digelar transglutaminase. Hasil tindak balas semua bahan inilah yang menghasilkan kuku baru yang akan ditolak keluar dari bawah kutikel. Proses ini akan berjalan berterusan, walaupun ketika anda sedang tidur.

Secara umumnya, kadar pertumbuhan kuku boleh dipengaruhi oleh beberapa faktor seperti usia, diet, senaman, pekerjaan dan juga cuaca. Kuku tangan menjadi panjang antara 3.5 hingga 4.0 mm setiap bulan manakala kuku kaki cuma tumbuh sehingga 1.8 mm sahaja sebulan.

Jadi kalau anda nampak seseorang dengan kuku kaki yang panjang berjela dan hitam, anda dah boleh agaklah berapa purnama dia tak potong kuku.

Mari kita lihat apa teori yang sering dikaitkan dengan pertumbuhan kuku:

Apabila bercakap tentang perbezaan kadar pertumbuhan kuku pada kedua-dua anggota, kita perlu sedar cara kita 'melayan' anggota itu juga memainkan peranan.

Sebagai contoh, kita kebiasaannya menyumbat kaki ke dalam stoking dan kasut yang akan mengurangkan pengedaran dan aliran darah. Situasi ini ditambah pula dengan posisi kaki yang lebih jauh dari jantung berbanding tangan. Kedua-dua faktor ini sahaja sudah menunjukkan kurangnya bekalan darah ke kaki yang mengakibatkan kurangnya oksigen dan nutrien untuk menghasilkan sel baru.

Satu kajian telah dibuat yang menunjukkan bahawa perubahan musim juga memainkan peranan dalam kadar pertumbuhan kuku. Semasa musim sejuk, darah akan kurang mengalir ke bahagian jari akibat penyempitan salur darah. Ini berbeza dengan musim panas di mana tubuh badan menjadi lebih hangat dan kaki kurang tersekat dengan stoking, kasut atau but.

Satu teori baru yang dikaitkan dengan kadar pertumbuhan kuku adalah trauma mikro.

Contohnya, katakan anda terhentak siku dengan kuat ke dinding. Dalam masa beberapa minit sahaja anda dah boleh rasa siku membengkak dan menjadi lebam. Ini menunjukkan yang tubuh badan anda sedang menghantar sel-sel untuk menyiasat trauma dan memulakan proses baik pulih. Penghasilan sel-sel baru ini berlaku pada kadar lebih laju berbanding kadar pusing ganti sel yang normal.

Dalam kes kuku pula, ia lebih kurang sama, cuma pada skala yang lebih kecil. Kita sangat kerap menggunakan hujung jari dan kuku tangan setiap hari. Daripada kerja-kerja menaip, menekan loceng pintu, membuat tekan tubi dan macam-macam lagi aktiviti harian yang menggunakan jari. Apabila kita menekan papan kekunci di pejabat misalnya, setiap ketikan akan menghantar isyarat 'trauma' kecil kepada sel epitelium di distal matrix yang akan 'membaiki' kerosakan di bahagian kuku dengan menghasilkan lebih banyak keratin.

Kuku kaki pula tidak digunakan dengan sebegitu kerap dan bagi orang yang sentiasa melindungi kaki dengan memakai kasut bertutup, 'trauma' di bahagian kuku kaki amat jarang berlaku.

Faktor kekerapan penggunaan ini juga berkait rapat dengan anggota yang lebih dominan. Misalnya anda dominan dengan tangan kanan, maka kuku jari di sebelah kanan akan tumbuh lebih pantas berbanding kuku jari kiri.

Apabila kita meningkat usia, kapilari dan salur darah akan menjadi kurang efisien, mengakibatkan aliran darah berkurangan ke hujung anggota dan apendaj. Kajian mendapati pertumbuhan kuku akan lebih perlahan tahun demi tahun dan berkurangan sehingga 30%.

Walau bagaimanapun, teori-teori yang dinyatakan ini bukanlah fakta sahih sebagai faktor yang mempengaruhi pertumbuhan kuku. Belum ada saintis ataupun penyelidik yang berjaya membuktikan kenapa kuku kaki tumbuh lebih perlahan berbanding kuku tangan. Kalau inginkan jawapan mudah, kita boleh kata semuanya atas kehendak dan kekuasaan Allah S.W.T.

Walaupun kejadian ini atas kehendak Allah, namun harus diingat, Islam sentiasa menyuruh kita menjaga kebersihan diri. Jadi, cuba tengok kuku masing-masing. Dah potong ke belum?

4. Growth Rate Of Human Fingernails And Toenails In Healthy American Young Adults


Kenali 7 bahan kimia yang boleh membunuh. #4 tu hari-hari kita sedut.

Ilmu kimia melengkapkan diri kita dengan pengetahuan berguna, bukan saja dengan pelbagai sebatian kimia yang boleh digunakan dalam bidang perubatan dan penyelidikan, malah ada juga bahan-bahan kimia ini yang datang dalam bentuk berbahaya yang boleh mengakibatkan kematian.

Mari kenali 7 bahan kimia popular yang paling bertoksik dalam dunia.

Bahan kimia ini dijual secara komersial dengan panggilan botox. Ia sebenarnya merupakan sejenis protein neurotoksik yang dihasilkan daripada bakteria bernama Clostridium botulinum dan spesies lain yang berkaitan.

Menurut kamus istilah perubatan DBP, neurotoksik bermakna kesan buruk sebatian tertentu terhadap sistem saraf seperti lumpuh, depresi sistem saraf pusat, kegagalan pernafasan dan kematian yang terjadi akibat kerosakan atau gangguan fungsi sistem saraf.

Penggunaan mana-mana bahan neurotoksin sebanyak 1 gram sudah boleh membunuh 8.3 juta orang sekiranya disuntik.

Walaupun boleh membunuh, botox masih digunakan untuk merawat peluh berlebihan dan kekejangan otot dalam dos yang tersangat kecil. Ia juga sangat popular dalam dunia pembedahan kosmetik di mana ia sering digunakan sebagai ejen anti-penuaan kerana ia mampu melumpuhkan otot yang menyebabkan kedutan.

Bahan kimia ini merupakan sebatian interhalogen (hanya mempunyai atom halogen) dengan formula kimia CIF-3. Disebabkan ia merupakan ejen pengoksida yang lebih kuat daripada oksigen, ia amat mengakis dan boleh menyalakan api walaupun dengan bahan tidak mudah terbakar seperti asbestos, tungsten dan pasir.

Disebabkan sifatnya yang sangat reaktif, gas ini pernah dipertimbangkan oleh pihak Nazi di Jerman untuk digunakan semasa Perang Dunia Kedua sebagai senjata pemusnah besar-besaran. Ketika itu, 30-50 tan gas ini dihasilkan untuk menghancurkan kubu pihak lawan dengan membakar menggunakan flamethrower. Walau bagaimanapun, senjata ini akhirnya tidak pernah digunakan sepanjang perang itu berlangsung.

Bayangkanlah jika ia digunakan. Pihak lawan memang takkan boleh padam api tu guna cara biasa.

Ini merupakan bahan kardiotoksik dan neurotoksik yang boleh didapati secara semula jadi daripada sesetengah spesies katak seperti katak poison dart ataupun daripada makhluk lain seperti burung ifrit berkepala biru, kumbang melyrid dan lain-lain lagi.

Batrachotoxin akan bertindak dengan membuka saluran ion sel saraf secara kekal yang akan menghalang komunikasi antara otot seterusnya melumpuhkan mangsa.

Karbon monoksida merupakan gas yang tidak berwarna, tidak berbau dan sangat beracun. Ia dihasilkan daripada pembakaran tidak sempurna bahan bakar organik seperti arang, diesel dan kayu.

Karbon monoksida merupakan salah satu gas beracun utama yang boleh didapati daripada ekzos kenderaan. Selain itu, ia juga terhasil daripada asap rokok. Sebab itulah anda tidak boleh merokok berdekatan anak kecil!

Gas ini akan mengikat bersama hemoglobin protein sehingga memberikan kesan kepada kapasiti pembawaan oksigen dalam darah. Sekiranya seseorang terdedah kepada persekitaran dengan kadar karbon monoksida sebanyak 1.28%, individu itu akan mula tidak sedarkan diri hanya selepas 2 atau 3 nafas dan boleh mati dalam masa hanya 3 minit.

Ricin merupakan bahan kimia semula jadi yang diketahui boleh memberikan kerosakan kepada ribosom (pembina sel protein) dalam badan manusia.

Ia dihasilkan daripada minyak pokok jarak (ricinus communis) dan dos terkecil serbuk ricin sahaja sudah boleh membunuh manusia dengan merosakkan organ-organ utama.

Namanya sahaja sudah mempunyai ton yang tidak begitu menyenangkan. Dihasilkan daripada organofosfat yang sangat bertoksik (salah satu ester asid fosforik), VX merupakan bahan kimia yang tidak berbau dan tidak mempunyai sebarang rasa. Ia dikenali sebagai cecair ejen saraf yang boleh melumpuhkan sistem saraf pusat manusia.

Bahan kimia inilah yang digunakan untuk membunuh Kim Jong-Nam di KLIA awal tahun ini. Anda boleh lihat sendiri betapa dahsyatnya bahan kimia ini membunuh. Tiba-tiba sahaja mangsa boleh terus mati.

Sedikit sahaja kuantiti VX iaitu sebanyak 10 miligram sahaja yang diperlukan untuk membunuh seorang manusia dewasa melalui sentuhan kulit. Malah, ia dikatakan ejen saraf paling beracun yang pernah disintesiskan oleh manusia dan teknologi. Disebabkan itulah penggunaan VX sebagai senjata kimia diharamkan oleh Konvensyen Senjata Kimia pada tahun 1993.

Asbestos sebenarnya bukanlah terdiri daripada 'sejenis' bahan saja. Ia merupakan satu set yang terdiri daripada 6 jenis mineral silikat semula jadi yang mana kesemuanya mempunyai kristal berserat.

Disebabkan sifat-sifat fizikalnya seperti kalis api, menyerap bunyi, penebatan terma dan mempunyai kekuatan tegangan yang baik, asbestos amat popular sebagai salah satu bahan utama dalam pembinaan bangunan pada zaman dahulu.

Walau bagaimanapun, kristal berserat asbestos ini boleh terkumpul dalam paru-paru dan menyebabkan penyakit respiratori digelar asbestosis. Berbeza dengan bahan-bahan kimia lain dalam artikel ini, asbestos boleh mengambil masa yang panjang untuk membunuh manusia. Mungkin bertahun lamanya. Namun, ia merupakan sejenis 'racun perlahan' yang masih membawa maut.

Selain daripada 7 bahan kimia di atas, ada lagi bahan-bahan kimia lain yang berbahaya seperti Alpha-Amanitin yang boleh didapati daripada beberapa spesies cendawan, 2,3,7,8-Tetrachlorodibenzo-p-dioxin ataupun lebih dikenali sebagai Agent Orange yang digunakan semasa Perang Vietnam, Arsenic, Nicotine, Anthrax, Sarin dan banyak lagi.

Kadang-kadang kita tak tahu pun sesetengah bahan kimia ini membunuh. Ada yang dicipta oleh manusia, ada juga yang boleh didapati secara semula jadi. Jadi, jangan ingat semua benda 'natural' itu selamat ya.

Paling penting sekali, siapa cucuk botox tu dah sah-sahlah muka dia tiruan.


Ceramah Israk Mikraj setiap tahun ulang benda sama, bosanlah!

"Aku malaslah nak dengar ceramah Israk Mikraj, sama je setiap tahun. Lagi lagi ulas isu yang sama. Tak ada sudut pandang yang lain ke?" Fikri mengomel sendirian sambil menonton Anugerah Meletop Era.

"Apa maksud kau isu yang sama tu?" Soal Azmi dari meja makan. Masak benar beliau akan sikap sahabatnya itu. Jika tak kenali betul betul, pasti kena cop Liberal atau Sekular. Matilanak!

"Ya lah. Lagi lagi cerita pasal Nabi diperjalankan dari Masjidil Haram ke Masjidil Aqsa. Dah la kadang kadang depa dok petik hadith palsu. Geram betul aku. Ustaz ustaz ni tak kaji dulu ke kesohehan riwayat tu. Paling kuat pun, depa kaitkan dengan isu Palestin." Fikri jujur menerangkan. Sambil menjawab soalan sambil mengomel pakaian yang digunakan oleh Neelofa ketika mengacara.

Azmi terdiam sejenak dan cuba mencari ilham. Seminit juga termenung. Tiba tiba fikirannya menerawang point yang telah diberi oleh Ustaz Pahrol Juoi dalam Majalah I beberapa tahun lepas. Yes!

"Fikri, aku nak tanya kau satu soalan. Kau tahu kan masa Nabi nak ke Masjidil Aqsa tu Nabi naik buraq. Betul kan?" Azmi memulakan.

"Aku tahu. Dah berpuluh kali aku dengar dari kecil." Fikri menjawab sambil matanya menonton persembahan Faizal Tahir pula.

"Ok. Macam ni Fikri. Buraq ni kita anggap satu kenderaan yang berteknologi tinggi. Bila Nabi menungganginya, cepat saja sampai ke Masjidil Aqsa. Jadi, aku nak tanya, apakah ciri ciri yang ada Nabi Muhammad?"

"Nabi ni jujur, amanah, baik, akhlak dipelihara, contoh ikutan." Fikri menjawab sambil badannya menoleh ke arah Azmi.

"Maksudnya sekarang ini, disebabkan Nabi ada ciri ciri yang baik dalam dirinya, maka beliau layak lah kan menaiki kenderaan yang awesome ketika tu?" Azmi menduga.

Azmi meneruskan. "Baik, begini. Kita anggap buraq ini seperti pesawat tempur yang paling canggih ketika ini. Laju terbangannya, tepat bidikannya. Apa akan jadi, jika teknologi seperti ini digunakan oleh pihak yang jahat?"

"Jadilah macam Amerika tu. Bom sana, bom sini. Zionis Yahudi pun sama." Fikri menjawab mengikut kefahaman semasa beliau.

"Ha, tahu pun. Setuju tak kalau aku cakap yang layak mengendalikan segala bentuk teknologi di dunia adalah mereka yang sama ciri seperti Nabi Muhammad?"

"Maksud kau? Jelaskan lagi boleh." Fikri mahukan penjelasan. Jarang benar beliau mendengar dengan baik tanpa menyampuk. Ternyata, huraian Azmi sangat menarik hatinya.

"Maksudnya macam ni. Buraq bukan sahaja boleh dianggap seperti pesawat tempur masa kini, tapi apa jua teknologi yang memudahkan kehidupan manusia. Sebagai contoh, komputer yang kita gunakan. Handphone. Kereta. Tak kisahlah apa pun, yang pasti ia alat yang memudahkan kehidupan kita seharian. Kau bayangkan kalau segala jenis teknologi ini digunakan oleh mereka yang busuk hatinya, maka yang ada handphone akan menyalah gunakannya.

Kau tengok sahajalah remaja zaman ni. Ada handphone, pergi layari porn, main games sampai ketagih. Jangan kata remaja, yang dah kahwin pun terjebak dengan benda benda tak elok. Balik dari reunion alumni sekolah, dok mesej lucah dengan bini dan laki orang. Lepas tu pandai pula salahkan Yahudi rosakkan umat Islam menggunakan teknologi.

Kau nampak tak bahananya bila 'buraq' yang digunakan oleh orang yang tak ingat Tuhan?"

"Fuhh.. power penerangan kau. First time aku dengar. Terima kasih Azmi." Nadanya seakan akan berpuas hati penerangan yang Azmi berikan.

"Alhamdulillah. Apa yang aku tahu, aku kongsikan. Israk dan Mikraj ni bukan sekadar kita takjub dengan hal hal ajaib yang berlaku. Tapi ianya memberi kita pengajaraan lebih dari itu. Itulah peristiwa saatnya Nabi dihiburkan oleh Allah melihat kebesaranNya. Nabi diangkat sehingga ke langit untuk bertemu Sang Maha Pencipta. Entah berapa galaksi yang Nabi tempuhi dan lalui.

Kau tahu, setiap satu galaksi memiliki 200 bilion bintang. Sedang galaksi seperti Bima Sakti ini pun, berbilion lagi di alam semesta. Allahu. Inilah yang menguatkan lagi untuk Nabi berdakwah. Tidak pernah putus asa kerana Nabi tahu tentang hakikat kebesaran Tuhan.

Kita pun kena cubalah pandang sekeliling kita, keajaiban dunia, pembuktian sains, perkembangan teknologi dan lain-lain, sebagai salah satu tanda kebesaran Tuhan. Sebagai manusia memang kita selalu terlupa, sebab tu setiap tahun ceramah walau ulang benda sama pun tak ada gunanya untuk diri kita, kalau kita merasakan diri kita pandai. Walhal kita ni insan kerdil sahaja."


4 jenis barang yang menyedut tenaga elektrik dalam diam

Anda selalu tak baca tips dan petua nak jimatkan elektrik yang minta anda mencabut kepala plag dari soket kalau peralatan tu tak digunakan? Kita pun main ikut saja petua tersebut tanpa tahu sejauh mana keberkesanannya kan?

Jadi, benarkah semua peralatan di rumah masih menggunakan elektrik walaupun suis telah dimatikan?

Ramai orang beranggapan apabila mana-mana peralatan elektrik yang dipasang tidak lagi digunakan, sudah semestinyalah tiada tenaga elektrik yang disalurkan..kan? Situasi ini hanya benar untuk peralatan seperti lampu meja, pengisar makanan dan radio.

Tapi bagaimana pula dengan charger, extension  dan peralatan seperti decoder atau router yang sering diguna dengan kerap? Tahukah anda, walaupun semua peralatan ini tidak digunakan, ia masih menyalurkan "phantom energy" dan akhirnya mengakibatkan bil elektrik anda semakin tinggi?

Hari ini, boleh kata semua orang menggunakan charger. Untuk laptop, telefon, tablet, kamera - semuanya menggunakan pengecas bateri. Disebabkan kita teramat kerap menggunakan gajet-gajet ini, maka kita sering membiarkan plag charger terpasang pada soket di dinding. Kalau nak guna, terus pergi cucukkan saja kabel pada gajet. Kan?

Sebenarnya, charger akan berterusan menarik tenaga elektrik dari soket dinding, walaupun anda tak pasang kabelnya pada peralatan. Walaupun nilai tenaga yang digunakan kecil, iaitu sekitar 0.26 Watts, tapi anda bayangkanlah sekiranya jumlah ini digandakan selama 4-5 tahun. Tenaga yang digunakan secara pasif ini sentiasa meningkat.

Lagi satu tabiat pengguna ialah membiarkan gajet disambungkan walaupun sudah dicas penuh. Tahukah anda, tabiat buruk ini boleh menggunakan tenaga elektrik 10 kali lebih banyak daripada tenaga pasif itu? Sebanyak 2.24 Watts tenaga elektrik akan digunakan apabila anda membiarkan telefon dicas penuh tapi tidak dicabut.

Kotak kabel TV, Apple TV, konsol Xbox dan banyak lagi peranti moden seperti ini juga akan menyusutkan tenaga elektrik secara berterusan. Memanglah tak praktikal untuk mencabut plag setiap kali anda tutup televisyen. Tapi peranti-peranti ini sentiasa berada dalam mod standby yang akan berterusan menggunakan tenaga elektrik.

Sekiranya anda menggunakan internet jalur lebar di rumah, anda akan sentiasa membiarkan router dan kotak kabel menyala 24 jam sehari. Tapi anda hanya berada di rumah berapa jam pula sehari?

Penggunaan extension bagus untuk mengawal aliran tenaga elektrik untuk pelbagai objek besar pada masa yang sama, tapi sekiranya extension dibiarkan dalam keadaan "on" secara berpanjangan, ia juga boleh menggunakan banyak tenaga tanpa disedari sekaligus menaikkan bil elektrik anda.

Ada sesetengah peralatan elektrik dan elektronik yang menggunakan tenaga dengan paparan LED. Sebagai contoh, mesin kopi, pemain DVD ataupun decoder yang memerlukan paparan LED. Kadang-kadang dipaparkan jam, tapi berapa banyak jam sebenarnya yang anda perlukan dalam satu rumah?

Kadang-kadang perkataan "OFF" pun dia nak tayang juga. Walaupun sedang berada dalam keadaan "OFF", paparan ini sebenarnya masih menggunakan tenaga elektrik dalam nilai yang kecil dan situasi penggunaan elektrik dalam keadaan mod idle/tidur ini dipanggil idle load electricity.

Jadi, kalau anda jarang-jarang gunakan sesuatu peralatan di rumah, pastikan anda mencabut semua plag empat jenis peralatan di atas untuk menjimatkan bil elektrik sehingga 10% setiap bulan. Banyak gak tu kalau dikumpul.

Selain mencabut plag, satu tip yang boleh digunakan ialah dengan membeli barangan elektrik dengan label "Energy Star" yang mengesahkan bahawa produk tersebut efisien dari segi penggunaan tenaga elektrik dan tidak menyusutkan tenaga secara pasif atau diam-diam. Banyak charger dan transformer yang kini dijual dengan label ini.

Walaupun nampak tenaga 'hantu' ini macam kecil, tapi jika didarabkan dengan seluruh penduduk di bumi, dah jadi tak terkira banyaknya!

Sekiranya anda sayangkan alam sekitar, bantulah jimatkan beberapa ratus watts yang 'kecil' ini. Di samping menyelamatkan bumi, anda juga menjadi pengguna bijak dengan menjimatkan duit dalam jangka panjang. Barulah win-win situation.


13 Pesanan Malaikat Jibrail Pada Umat Akhir Zaman Semasa Israk dan Mikraj

Ketika melalui proses Israk, Rasulullah saw. dibawa berjalan melalui pelbagai peristiwa yang perlu diterjemahkan oleh Malaikat Jibrail apa pengertiannya. Berikut adalah 13 peristiwa yang dialami Rasulullah saw. sebagai panduan kepada kita sebagai umatnya;

Rasulullah dapat melihat kaum yang sedang bertanam padi dan terus dapat menuai hasil tanaman mereka. dan hal itu berlaku berulang-ulang kali.

Penerangan Jibrail - “Itulah kaum yang berjihad yang digandakan pahala kebajikan sebanyak 700 kali ganda bahkan sehingga gandaan yang lebih banyak.”

Rasulullah tiba di sebuah tempat yang berbau harum. Itulah kubur Masyitah, pembantu Firaun bersama suaminya dan anak-anaknya yang dibunuh oleh Fir’aun kerana tetap teguh beriman kepada Allah.

Penerangan Jibrail - "Itulah balasan kepada mereka yang percaya dan berpegang teguh kepada Allah swt."

Rasulullah dapat melihat sekumpulan orang yang memecahkan kepala mereka dengan batu dan setiap kali dipecahkan, kepala mereka sembuh kembali, lalu dipecahkan lagi berulang kali.

Penerangan Jibrail - “Itulah orang-orang yang berat kepala mereka untuk sujud.”

Rasulullah bertemu dengan sekumpulan orang yang hanya menutup kemaluan mereka dengan secebis kain dan dihalau seperti binatang ternakan, serta makan bara api.

Penerangan Jibrail : “Itulah orang-orang yang tidak mengeluarkan zakat harta mereka.”

Rasulullah berjumpa kaum lelaki dan perempuan yang memakan daging mentah yang busuk sedangkan daging yang dimasak elok ada di sisi mereka.

Penerangan Jibrail - “Itulah lelaki dan perempuan yang melakukan zina sedangkan lelaki dan perempuan itu masing mempunyai isteri atau suami.”

Rasulullah kemudian melihat seorang lelaki yang berenang dalam sungai darah dan dilontarkan dengan batu-batu.

Rasulullah lalu bertemu lelaki yang kerjanya menghimpun seberkas kayu yang dia tak berdaya memikulnya, tetapi tetap degil lalu menambahkan lagi bilangan kayu yang mahu dipikulnya.

Penerangan Jibrail - “Itulah orang tak dapat memenuhi amanah yang sudah diterima tetapi masih berani mahu menerima amanah yang lain.”

Rasulullah kemudian berjumpa dengan satu kaum yang sedang menggunting lidah dan bibir mereka dengan gunting besi, setiap kali digunting, lidah dan bibir mereka kembali menjadi seperti biasa.

Penerangan Jibrail - “Itulah orang yang membuat fitnah dan mengatakan sesuatu yang dia sendiri tidak melakukannya.”

Rasulullah kemudian menemui sekumpulan orang yang mencakar muka dan dada mereka dengan kuku tembaga mereka.

Penerangan Jibrail - “Itulah orang yang mengumpat dan menjatuhkan maruah, mencela serta menghinakan oang.”

Rasulullah juga dapat melihat seekor lembu jantan yang besar keluar dari lubang yang sempit bentuknya dan saiznya. Tetapi apabila lembu jantan itu cuba memasuki semula lubang tersebut, lembu itu gagal.

Penerangan Jibrail - “Itulah orang yang bercakap besar kemudian menyesal, tetapi penyesalannya sudah terlambat.”

Datang seorang perempuan dengan dulang yang penuh dengan perhiasan lalu Rasulullah bertindak tidak memperdulikannya.

Penerangan Jibrail - "Itulah dunia. Jika diberi perhatian kepadanya, nescaya umat Islam akan mengutamakan dunia daripada akhirat.”

Datang seorang lagi perempuan tua duduk di tengah jalan dan menyuruh Rasulullah berhenti lalu Rasulullah lagi sekali tidak menghiraukannya.

Akhir sekali, datang pula seorang perempuan yang badannya bongkok tiga menahan Rasulullah.

Terang Jibrail - “Itulah gambaran umur dunia yang sangat tua dan menanti saat hari kiamat.”

Rasanya dah faham kan apa yang sebenarnya kita perlu lakukan? Paling berat antara semua rasanya pesanan Jibrail nombor 11. Yang itu banyak antara kita tewas.


Jom Fahami Asas Peristiwa Israk dan Mikraj Secara Ringkas

Pada setiap 27 haribulan Rejab menurut kalendar Islam, umat Islam akan meraikan perisitwa Israk Mikraj. Peristiwa Israk Mikraj adalah peristiwa yang berlaku melibatkan Rasulullah melalui turunnya Malaikat Jibrail. Jom kita belajar serba sedikit tentang peristiwa Israk Mikraj.

1. Peristiwa Israk Mikraj berlaku setiap 27 Rejab setiap tahun.

2. Peristiwa itu berlaku pada tahun 721, selepas berlakunya dua peristiwa besar dalam kehidupan Rasulullah.

3. Rasulullah saw. kematian pakciknya iaitu Abu Talib yang dianggap sebagai ayah oleh Rasulullah.

4. Peristiwa kedua pula adalah kematian isteri Rasulullah, Siti Khadijah dalam tahun yang sama yang membuatkan Rasulullah berada dalam keadaan duka. Kehilangan dua individu itu yang senantiasa menyokongnya membuatkan Rasullulah benar-benar ditimpa kesedihan.

5. Kerana murung, pergerakan dakwah Rasulullah menjadi perlahan sehingga akhirnya orang kafir Quraisy menganggu baginda membuatkan baginda beredar ke Taif. Di Taif pun baginda mengalami nasib serupa. Akhirnya baginda pulang ke Mekah.

6. Dilanda kemurungan yang berpanjangan, Allah swt. memerintahkan Malaikat Jibrail untuk membawa Rasulullah melalui Israk atau maksudnya "dibawa berjalan" dan Mikraj ataupun "diangkat ke atas."

7. Sebelum memulakan perjalanan, Malaikat Jibrail terlah terlebih dahulu membedah dada Rasulullah saw. dengan membersihkan hatinya, membuang ketul hitam dan dicuci dengan air zam-zam. Kemudian hatinya diisi dengan segala kebaikan iman dan hikmah, kemudian dadanya dicantumkan semula.

8. Selesai pembedahan, didatangkan sejenis binatang bernama Buraq untuk ditunggang Rasulullah. Menurut pendapat, Buraq adalah binatang yang dihasilkan daripada cahaya dan berkebolehan bergerak sekelip mata.

9. Dengan menaiki Buraq, Rasulullah melalui beberapa tempat sambil diiringi Malaikat Jibrail. Setiap lokasi tersebut iaitu negeri Thaibah atau Madinah yang akan menjadi tempat penghijrahan, Bukit Tursina tempat Nabi Musa as. mendapat wahyunya dan Baitul Laham, tempat kelahiran Nabi Isa as. Pada setiap persinggahan, Rasulullah saw. akan bersolat dua rakaat.

10. Dalam perjalaan Israk, terdapat pelbagai gangguan dan petunjuk yang muncul. Kebanyakannya adalah petunjuk kepada amalan yang perlu dilakukan atau perlu ditinggalkan umat Islam. Dalam perjalanan itu juga, Rasulullah telah ditahan oleh seorang perempuan tua yang terbongkok-bongkok serta uzu, yang ingin bertanyakan sesuatu.

11. Malaikat Jibrail menjawab yang gambaran wanita itu adalah gambaran usia dunia pada ketika itu.

10. Selepas itu mereka tiba di lokasi Masjd Al-Aqsa, Baitulmuqaddis, Palestin. Setiba Rasulullah saw. di sana, Malaikat Jibrail menguji Rasulullah dengan dua hidangan susu dan arak. Rasulullah saw. memilih susu sebagai minumannya.

11. Selesai proses Israk, Rasulullah diangkat ke langit melepasi tujuh lapis langit menaiki tangga yang datangnya dari syurga. Ini adalah permulaan proses Mikraj.

12. Sepanjang perjalanan menaiki tangga merentasi langit, Rasulullah saw. bertemu dengan Nabi Adam as, Nabi Isa, Nabi Yahya, Nabi Yusof, Nabi Idris, Nabi Harun, Nabi Musa dan Nabi Ibrahim.

13. Sampai di tingkat teratas, Rasulullah saw. telah sampai ke tempat yang dinamakan Hadhratul Qudus dan Hadhrat Rabbul-Arbab yang membolehkan Rasulullah saw. melihat sendiri Allah swt. dengan matanya.

14. Allah swt. memerintahkan Rasulullah saw. mengangkat kepalanya dari sujud lalu memohonlah apa saja yang pasti Allah swt. perkenankan.

15. Lalu Rasulullah berkata,"Ya, Rabb. Engkau telah ambil Ibrahim sebagai Khalil (sahabat baik) dan Engkau berikan dia kerajaan yang besar. Engkau berkata-kata dengan Musa. Engkau berikan Daud kerajaan yang besar dan dapat melembutkan besi. Engkau kurniakan kerajaan kepada Sulaiman yang tidak Engkau kurniakan kepada sesiapa pun dan memudahkan Sulaiman menguasai jin, manusia, syaitan dan angin. Engkau ajarkan ‘Isa Taurat dan Injil. Dengan izin-Mu, dia dapat menyembuhkan orang buta, orang sufaq dan menghidupkan orang mati. Engkau lindungi dia dan ibunya daripada syaitan."

16. Lalu Allah swt. memberitahu Rasulullah semula," Aku ambilmu sebagai kekasih. Aku perkenankanmu sebagai penyampai berita gembira dan amaran kepada umatmu. Aku buka dadamu dan buangkan dosamu. Aku jadikan umatmu sebaik-baik umat. Aku beri keutamaan dan keistimewaan kepadamu pada hari qiamat. Aku kurniakan tujuh ayat (surah Al-Fatihah) yang tidak aku kurniakan kepada sesiapa sebelummu. Aku berikanmu ayat-ayat di akhir surah al-Baqarah (ayat Kursi) sebagai suatu perbendaharaan di bawah ‘Arasy. Aku berikan habuan daripada kelebihan Islam, hijrah, sedekah dan amar makruf dan nahi munkar. Aku kurniakanmu panji-panji Liwa-ul-hamd (panji penghulu segala umat) maka Adam dan semua yang lainnya di bawah panji-panjimu. Dan Aku fardhukan atasmu dan umatmu lima puluh (waktu) sembahyang."

17. Selepas mendengar pesanan Allah swt. itu, Rasulullah saw. bermunajat lalu bertemu kembali dengan Nabi Ibrahim as. dan Nabi Musa as. Nabi Musa as. bertanya kepada Rasulullah saw. apa yang diperintahkan oleh Allah swt. kepadanya. Rasulullah pun berkata yang Allah swt. memerintahkan umatnya bersolat fardu 50 kali sehari.

18. "Kembalilah pada Tuhanmu kerana para pengikutmu tidak akan sanggup mengerjakan perintah itu," kata Nabi Musa as.

19. Rasulullah pun kembali mengadap Allah swt. lalu memohon dikurangkan fardhu solat daripada 50 kepada 5 waktu. Melihat rayuan Rasulullah itu selepas sembilan kali Rasulullah saw. merayu, Allah swt. mengurangkan keperluan kewajipan solat 50 waktu menjadi 5 waktu dengan ganjaran yang sama dengan solat 50 waktu. Pada zaman itu, kewajipan bersolat 5 waktu belum ada dan hanya wajib solat 2 rakaat pada waktu pagi dan 2 rakaat pada waktu petang/malam.

20. Rasulullah juga ketika dilangit dibawa melihat syurga dan neraka, kemudian beliau turun semula ke bumi kembali di Masjid al-Aqsa untuk kembali semula ke Mekah menaiki Buraq yang ditambat di Masjid al-Aqsa.

21. Rasulullah saw. melakukan perjalanan dari Mekah ke Baitul Muqaddis, diangkat kelangit bertemu para Rasul dan Allah swt., turun semula ke Baitul Muqaddis dan pulang ke Mekah dalam masa 1 malam sahaja.

Jika kita ukur jarak dari Masjid al-Aqsa ke Mekah menggunakan Google Maps, jarak yang kita akan perolehi adalah 1470.3 km. Harap kisah ini membantu anda mengagungkan kebesaran Allah swt. Selamat beristirehat sempena cuti awam hari ini.


Fakta Penting Untuk Peminat Makanan Korea

Kalau anda seorang peminat makanan Korea pernah makan di restoran makanan Korea, anda pasti berasa pelik apabila melihat kepada rupa chopstick Korea yang agak berbeza.

Ya. Ianya berbeza kerana bentuknya yang leper, tidak seperti chopstick untuk makanan Cina atau Jepun yang berbentuk bulat atau bersegi. Dari segi kepanjangannya pula, ia lebih pendek daripada chopstick Cina tetapi lebih panjang daripada chopstick Jepun.

Sudahlah chopstick Korea ini begitu rupanya, ia diperbuat pula daripada besi, menjadikannya sedikit berat dan susah untuk digunakan walaupun sebelum ini anda sudah biasa menggunakan chopstick Cina atau Jepun yang selalunya diperbuat daripada kayu atau buluh.

Jadi, mengapakah chopstick sebegini menjadi pilihan orang Korea untuk makan?

Chopstik besi ini lebih mudah dicuci. Ianya kemudiannya disteril untuk membunuh bakteria dan boleh digunakan semula tanpa ragu-ragu. Kalau chopstick ini diperbuat daripada kayu, pastinya sukar untuk dicuci bersih kerana pasti ada warna dan bau makanan yang terlekat. Macam tangan kita lepas makan nasi mamak, bau kari sampai ke petang.

Antara menu yang popular di restoran Korea adalah makanan yang disediakan secara BBQ. Jadi, chopstick dari besi ini pastinya lebih selamat digunakan untuk kerja memanggang daging, ayam dan sotong dibandingkan dengan chopstick kayu atau plastik. Kalau guna chopstick kayu, pasti sekejap saja chopstick tadi selamat jadi kayu api.

Disebabkan hujungnya yang bersegi, adalah lebih mudah untuk mengambil makanan dengan chopstick Korea dibandingkan dengan chopstick Cina atau Jepun yang bulat dan tirus di hujungnya. Walaupun begitu, agak sukar untuk belajar menggunakannya kerana ianya lebih licin dibandingkan chopstick lain yang diperbuat dari kayu. Bila dah pandai, lajulah menyuapnya.

Makanan yang berbau kuat seperti kimchi, akan meninggalkan warna, bau dan rasanya pada chopstick kayu. Ini pastinya akan mengganggu deria rasa apabila kita ingin makan sesuatu yang rasanya lebih neutral. Untuk mengelakkan fenomena yang diberi nama 'flavor migration' ini, chopstick yang diperbuat daripada  besi pastinya lebih sesuai.

Nah. Sekarang anda sudah tahu kenapa chopstick Korea ini sebegitu kejadiannya. Jadi, jangan lupa untuk tunjuk pandai dekat kawan-kawan anda masa makan dekat restoran Korea nanti. Barulah kawan-kawan anda jealous kerana anda lebih K-pop daripada mereka.


Anak anda mungkin menonton video yang tidak senonoh di youtube. Waspadalah

Pada zaman teknologi kini, ada segelintir ibu bapa yang mengambil jalan mudah mengelakkan anak kecil mereka meragam dengan membiarkan mereka menonton kartun kegemaran mereka di YouTube secara bersendirian.

Seperti yang kita tahu, pendedahan awal anak-anak kepada gajet adalah tidak baik untuk perkembangan otak dan pembesaran anak-anak. Selain boleh menyebabkan ketagihan, anak-anak yang gemar menonton video selalunya akan menghadapi kesukaran bergaul dengan orang di sekitar mereka.

Dari aspek kesihatan pula, banyak laporan bahawa anak-anak yang didedahkan terlalu awal dengan gajet selalunya menghadapi kekurangan dari segi fizikal. Mereka menghadapi kesukaran mengotor motor Dan sensori tubuh badan untuk mengawal anggota tubuh badan mereka.

Banyak laporan daripada ibu bapa mengatakan mereka terkejut apabila melihat kandungan sebenar video yang dilihat anak mereka. Sebagai contoh, video Spiderman yang ditonton anak mereka mengandungi adegan-adegan tidak senonoh yang tidak sepatutnya ditonton anak kecil.

Hal ini terjadi kerana ada pencipta video yang tidak bertanggungjawab menggunakan karakter kartun yang popular dalam kalangan kanak-kanak. Sekali tengok daripada thumbnail video tiada siapa menyangka ianya mengandungi elemen yang tidak elok.

Malangnya, pihak YouTube tidak dapat menapis kandungan seperti ini. Kandungan seperti ini juga melepasi tapisan Youtube Kids, aplikasi khas untuk kanak-kanak.

Selain Spiderman, kartun Peppa Pig juga tidak terkecuali. Ada video yang mengajar anak anda mencederakan diri sendiri seperti yang dapat dilihat dibawah.

Selain Spiderman Dan Peppa Pig, beberapa karakter popular kartun seperti Mickey Mouse, Elsa (daripada filem Frozen), Power Rangers dan banyak lagi turut dimanipulasi. Pembuat video in licik kerana mereka menggunakan saluran kanak-kanak di YouTube untuk mempertontonkan video mereka. Selain itu, video-video palsu ini kerap menukar thumbnail video menyebabkan ianya sukar dikenalpasti.

Kepada ibu bapa, tolong sangat-sangat jangan biarkan anak-anak kecil anda menonton video YouTube secara berseorangan! Lagi elok, elakkan terus memberi pendedahan terhadap gajet sebelum tiba masanya.

3. Sekiranya terdapat mana-mana channel yang memaparkan video tidak elok, block channel tersebut.


Anda Sebenarnya Penagih "Dadah" Tanpa Disedari

Secara tidak sedar, sebahagian besar daripada kita yang membaca artikel ini sebenarnya adalah ‘penagih dadah’. Biar betul..

Ya, betul. Penggunaan ‘dadah’ di bawah ini adalah dibenarkan oleh undang-undang Malaysia dan digunakan secara meluas oleh segenap masyarakat kita tak kira bangsa atau agama. Boleh dikatakan semua negara di dunia ini tidak mengharamkan penggunaan kedua-dua jenis dadah ini.

Jadi, apakah dia DUA jenis 'dadah' yang kita boleh guna tanpa perlu risau ditangkap oleh polis ini?

Kafein adalah bahan aktif yang terdapat di dalam minuman seperti kopi, dan juga minuman lain seperti teh dan coklat. Ianya merupakan ‘dadah’ yang paling banyak digunakan kerana penggunaanya tidak dibataskan oleh peringkat umur. Takkanlah kita nak lempang budak sekolah sebab minum kopi, kan?

Kafein membuatkan penggunanya merasa lebih ‘jaga’, tidak mengantuk dan lebih bertenaga. Walaupun begitu, kesannya tidak sama antara individu. Ada yang minum sedikit pun dah tak boleh tidur malam, ada yang minum tiga cawan pun boleh tidur tergolek.

Pengunaan kafein secara sederhana dikatakan baik untuk kesihatan. Ada kajian yang menyatakan pengambilan kafein secara kerap boleh mengurangkan risiko kanser disebabkan oleh kandungan antioksidan di dalamnya. Namun begitu, minum kopi terlalu banyak boleh menyebabkan insomnia, rasa gelisah, peningkatan kadar degupan jantung dan muntah. Bukan itu saja, tabiat minum kopi dengan gula dan krimer secara berlebihan boleh membawa kepada penyakit kencing manis.

Sekiranya sudah terbiasa dengan pengambilan kafein tetapi tidak mendapat dos yang secukupnya, penagih kafein mungkin akan mengalami simptom seperti pening kepala, tekanan perasaan, sembelit, pening kepala, loya dan juga degupan jantung yang tidak seperti biasa.

Nikotin adalah bahan aktif yang selalunya ditemui dalam produk berasaskan tembakau. Nikotin adalah bahan yang bukan sahaja merangsang penggunanya untuk merasa lebih ‘alert’, ia juga mendatangkan rasa relaks.

Apabila nikotin memasuki sistem badan melalui asap rokok, nikotin akan bergerak bersama dengan darah dari paru-paru ke otak dalam masa hanya 7 saat dan terus menghasilkan kesan ‘menggembirakan’ yang disukai penghisap rokok. Selain dari itu, ia juga mendatangkan deruan adrenalin yang meningkatkan kadar degupan jantung dan tekanan darah penggunanya. Mungkin itulah sebabnya selepas dua atau tiga hembus, dirasakan tahap hensem dan macho diri meningkat sebanyak 200%.

Dikatakan satu dalam tiga orang yang mencuba ‘dadah’ ini akan berterusan menjadi penagihnya. Apabila sudah terikat dengan nikotin, amat sukar untuk meninggalkannya. Atas sebab itu, ramai penagih nikotin kekal setia dengan nikotin sehingga mereka meninggal.

Ada orang yang berpendapat untuk mendapatkan ‘kick’ yang lebih, kafein dan nikotin mesti diambil serentak, iaitu minum kopi sambil hisap rokok. Sedap memanglah sedap. Namun begitu, kajian menunjukkan bahawa pengambilan kedua-dua ‘dadah’ ini pada masa yang sama sebenarnya mempunyai kesan yang amat buruk. Ini kerana kesan rangsangan oleh nikotin diluputkan oleh kafein apabila kedua-duanya bertindakbalas dalam badan.

Adalah lebih baik untuk mengambil salah satu daripadanya sahaja pada satu-satu masa untuk mendapatkan kesan yang optimum.

Jadi, pilihlah salah satu daripada dua ‘dadah’ dia atas, mana satu yang anda suka dan jadilah 'penagih' yang bijak.


8 Peraturan besar dalam pemasaran

Untuk menjadi pendengar yang terbaik pastikan anda perhatikan keadaan sekeliling, ikutilah perkembangan walaupun anda tidak termasuk dan tidak berminat dalam golongan tersebut. Sebagai contoh, walaupun anda tidak suka menonton perlawanan bola sepak, namun ada harus tahu pasukan mana yang akan berlawan. Sekurang-kurangnya, anda sudah mengikuti sedikit perkembangan. Apa yang anda akan dapat disitu?

Dari situ anda dapat buat satu copywriting yang terus menusuk ke hati peminat bola sepak dan anda mampu untuk memasarkan produk yang berkaitan dengan bola sepak dengan lebih berkesan. Jika anda mengikuti perkembangan bola sepak, kemungkinan anda ada idea untuk memasarkan baju,cenderahati dan lain-lain yang mengkut tema bola sepak.

Secara tidak langsung ini akan meningkatkan produktiviti anda. Bukan hanya sekadar hangat hangat untuk berbuat perkara yang baru, sekejap nak buat yang ini dan sekejap nak buat yang itu. Jika anda sedang melakukan sesuatu perniagaan dan anda melihat seseorang itu menayang gambar besama duit yang banyak, anda terpengaruh dan seronok nak buat yang itu pula. Akhir sekali  sampai sudah pun tak menjadi. Itu bukan multitasking tetapi itu jahanam namanya.

Ketahui tujuan sebenar sesuatu perkara itu dari asas dan kemudian gabungkan maklumat itu mengikut cara yang terbaruJika anda menjual sesuatu produk, pegang produk itu sehingga ia menyerlahkan kekuatan kepada anda. Anda perlu tahu segala info produk tersebut dari dalam dan luar. Anda tidak perlu mencipta sesuatu yang baru, tetapi perlu untuk mencari semua kekuatan yang sedia ada dan menggabungkan ia dalam cara yang baru untuk disediakan kepada orang ramai. Ini adalah salah satu skill untuk produk OEM (Original Equipment Manufacture). Andai kata fungsi produk pencerah jenama A tidak sama dengan jenama B tetapi ia tetap dari kilang yang sama.

Ayat in bukan menyatakan supaya anda pergi menulis diatas otak seekor cipanzi tetapi ayat ini menyatakan bahawa penulisan itu biar sampai kepada orang yang sepatutnya. Jika penulisan anda untuk budak tadika, pastikan cara penulisa itu dikhaskan untuk budak tadika atau ibubapanya. Ini gunanya untuk membuat split testing kepada orang yang berbeza-beza mengikut umurnya. Bukan satu ayat dan anda terus siarkan kepada semua orang tanpa mengikut umur. Sesuaikan penulisan dengan keadaan sekeliling anda.

Anda bukan perlu wujudkan "keinginan" untuk produk itu semata mata tetapi anda perlu membawa market yang sedia ada dan disalurkan ke dalam produk anda. Sebagai contoh, jikalau anda menjual produk kurus, bukan dengan berikan "keinginan" semata-mata untuk menjadi kurus, sebaliknya anda ceritakan juga manfaat kenapa perlu menjadi kurus.

Anda harus berfikir apa yang kebaikan produk itu mampu buat dan bukannya hanya sekadar bercerita bahawa produk tersebut boleh buat semua benda seperti memutihkan,menguruskan,mencantikan dan juga menyihatkan.  Bercakap tentang manfaat dan bercakap lebih tentang manfaat emosi. Biarkan ciri-ciri produk tu diceritakan kemudian.

Dalam copywriting atau pemasaran sendiri, prospek sudah boleh bermula untuk mendapatkan kepuasan atau berasa seperti mereka sudah mendapat sesuatu dari anda atau produk anda. Contohnya, dalam market sudah terlalu banyak produk kecantikan berasaskan sachet yang perlu dibancuh dahulu. Kenapa tidak buat dalam bentuk pil? Ia akan menjadil lebih senang dan mudah diambil pil. Asas benda yang sama sahaja dan efek penggunaan pun sama tetapi ia sudah dimudahkan cara berbanding sachet tadi.

Selalu gagal dan mencuba sebaik mungkin adalah perbezaan yang sangat ketara, itu tanda anda sudah berusaha dengan kuat! Itu bermakna anda fikir sendiri kaedah yang lain. Dimudah cerita itu bukan rezeki anda untuk terus mencuba benda yang sama tetapi anda perlu tukar kepada sesuatu yang baru!

Edisi ini telah di ubahsuai mengikut ayat kefahaman dari seorang pakar pemasaran internet iaitu Sofian Che Isa.

Sumber rujukan : 8 Great Rules of Marketing from Eugene Schwartz


Bermodalkan RM440, pengembara ini menjana pendapatan £1.5 juta hasil menulis blog

Seorang pengembara dari Ireland berjaya menjadi jutawan hanya dengan berblogging sambil mengembara ke seluruh dunia. Johnny Ward, 33, berterima kasih kepada pengiklan pertama di blognya kerana telah menaiktaraf dirinya daripada seorang pengembara beg galas kepada tuan punya syarikat media yang bekerja sambil mengelilingi dunia.

Johnny dibesarkan dalam keluarga susah yang hidup atas ihsan kebajikan masyarakat. Namun, Johnny sentiasa memasang angan-angan untuk mengembara dan menjadi kaya.

Pada tahun 2006, Johnny telah mengambil satu keputusan drastik dengan menjadi peserta eksperimen perubatan. Johnny dikurung dalam hospital selama 5 minggu, dicucuk dengan dadah ujikaji dan kemudian mendapat bayaran sebanyak £2,000 (RM11,300). Di sinilah permulaan hidup baru Johnny.

Dari situ, Johnny menggunakan wang yang diperolehi untuk mengambil kursus CELTA TEFL sambil mengajar bahasa Inggeris di Thailand. Johnny mengajar sambil melawati negara-negara Asia selama 2 tahun sebelum memutuskan untuk berhijrah ke Australia dan bekerja di Sydney menggunakan visa bekerja sambil melancong.

Ketika itu, Johnny baru sahaja memulakan laman blognya, One Step 4 Ward dengan mengupah seorang pereka dari Filipina sebanyak £100. Lama-kelamaan, Johnny menjadi bosan bekerja dalam suasana pejabat dan memutuskan untuk berhenti dan memenuhi impiannya sebagai pengembara dan blogger sepenuh masa.

Pada bulan pertama, Johnny cuma memperolehi USD85 sahaja dan dalam masa 6 bulan sahaja jumlah itu meningkat menjadi USD500 sebulan. Hari demi hari, blog Johnny menjadi semakin dikenali dan para pengiklan suka untuk melabur pada blog Johnny.

Hasil keuntungan daripada blognya, Johnny melabur dengan membeli lebih banyak laman web. Kini, Johnny sudah memiliki lebih daripada 100 laman web dan mengasaskan sebuah syarikat media digital bernama Step 4 Ward Media yang menjana keuntungan USD50,000 sebulan.

Sejak blognya mula menjana pendapatan tetap, Johnny berhasrat untuk menjejakkan kaki ke setiap negara dalam dunia dan hari ini, Johnny telahpun berjaya melawati kesemua 197 buah negara dalam dunia.

Menurut Johnny, banyak pengalaman yang diperolehi apabila melihat sendiri negara orang. Rakyat paling peramah adalah dari Algeria, Iran dan Filipina. Ada juga pengalaman ngeri seperti menyaksikan seorang lelaki ditembak secara 'live' di Angola.

Johnny telah menjadi sumber inspirasi ramai orang di seluruh dunia dan banyak membantu blogger yang baru berjinak-jinak untuk menjadi seperti dirinya. Selain empayar media digitalnya, Johnny juga telah menubuhkan badan kebajikan menerusi Give Back Give Away dan membina laman web berasaskan pendidikan secara percuma di Hong Kong.


5 Pelakon Filem Avengers Berbakat Dalam Muzik Yang Mungkin Anda Tak Sangka

Minggu lepas adalah minggu yang seronok untuk penggemar filem. Dua trailer/teaser untuk dua filem besar ditayangkan iaitu Star Wars - The Last Jedi dan Thor Ragnarok yang nampaknya menggunakan elemen retro dalam filem iut, mungkin untuk mencipta elemen yang mampu mengangkat filem tersebut jika dibandingkan dengan dua filem awal Thor yang agak tenggelam berbanding filem-filem lain Marvel.Dua minggu lepas salah seorang penulis Iluminasi menulis tentang kisah hidup Robert Downey Jr. tetapi dalam artikel tersebut, tertinggal satu elemen penting yang kita jarang bincangkan. Robert Downey Jr. juga berkebolehan menyanyi.

Jadi tanpa melengahkan masa, mari kita lihat siapa di antara semua pelakon siri Avengers yang bukan sekadar hebat membawakan watak mereka, mereka juga mempunyai bakat menyanyi yang tidak siapa sangka.

Siapa sangka Iron Man sebenarnya mampu menyanyi dengan begitu baik? Dia juga pernah mengadakan persembahan dengan artis legenda, Sting.

Siapa sangka untuk seorang yang memainkan watak lelaki yang dibekukan selama berpuluh tahun kemudian bangkit semula untuk belajar hidup di zaman moden, Chris Evans mempunyai kebolehan bermain piano dengan baik rupanya.

Selalu dijadikan bahan lawak kerana watak Hawkeye dlaam Avengers selalu hanya mampu membantu serba sedikit jika dibandingkan dengan watak lain, Jeremy Renner menjadikan bahan itu sebagai unsur komedi yang dipersembahkan dalam lagunya.

Tom Hiddleston yang memegang watak Loki pernah memegang beberapa watak yang memerlukan dia menyanyi dalam filem "I Saw The Light." Dalam filem biografi tersebut, beliau memegang watak Hank Williams, salah seorang artis yang paling berpengaruh dalam industri muzik pada abad ke 20.

Landak betina dalam animasi "Sing" itu adalah watak yang dibawa oleh Scarlett Johansson. Setakat ini, Scarlett sudahpun menerbitkan 2 album, 3 mini album dan 4 buah single dalam karier muzik beliau.

Selain itu beliau juga pernah berdua dengan artis veteran, Barry Manilow dalam sebuah lagu untuk mempromosikan kempen kesedaran melalui badan NGO RED.

Apa kesimpulan yang kita boleh dapat dari artikel ini mengenai pelakon Avengers dan bakat mereka dalam bidang muzik? 1. Jika dalam filem Avengers watak mereka kurang hebat berbanding watak lain, mereka lebih berkebolehan menyanyi.2. Pelakon di Hollywood walaupun mempunyai kebolehan menyanyi dengan baik nampak lebih gemar untuk memfokuskan karier mereka kepada satu cabang sahaja, bukan seperti di Malaysia yang kadangkala nampak seperti mahu melahirkan artis serba boleh walaupun suaranya takde lah sedap mana.


Syurga diktator : di sini rupanya tempat Kim Jong-un berparti

Kita selalu nampak imej penderitaan rakyat Korea Utara dan gaya hidup mereka yang kelihatan seperti masih dalam era 80-an. Tapi tahukah anda, ada satu kawasan di Korea Utara yang mewah, canggih dan lengkap dengan sebuah bot berkolam sebesar 200 kaki, kapal pesiar bernilai USD7 juta, gelongsor air, mainan taman tema dan padang bola sepak.

Di sinilah syurga keseronokan pemimpin diktator Korea Utara, Kim Jong-un di mana dia dan para jemputan akan dibawa ke sini untuk menghabiskan masa.

Salah seorang tetamu, Dennis Rodman yang merupakan bekas bintang bola keranjang NBA, pernah berkunjung pada tahun 2013 apabila mendapat jemputan ke sana.

Bintang Chicago Bulls itu menghabiskan masa berhari-hari bersama Jong-un dengan meminum alkohol terbaik, menghisap curut mahal dan menonton perlawanan bola keranjang, iaitu salah satu sukan kegemaran Jong-un.

Menurut Dennis Rodman, tempat itu adalah syurga seperti Hawaii atau Ibiza, namun hanya seorang manusia sahaja yang tinggal di situ. Di sekeliling Jong-un pula ada lebih kurang 50-60 orang kebiasaan yang bergembira sambil minum koktel dan bergelak ketawa.

Lokasi 'istana' itu dikatakan berada betul-betul di luar Wonsan yang terletak di Pantai Timur negara itu.

Setiap pelawat yang dijemput akan dibawa ke lokasi menaiki Mercedes dan pelabuhan masuk sentiasa dijaga oleh pengawal dan dikawal oleh anggota keselamatan dengan rondaan. Selain itu, terdapat juga landasan kereta api peribadi dan lapangan kapal terbang kecil untuk membawa tetamu jemputan Jong-un ke tempat ini.

Jika sesiapa berasa bosan di situ, terdapat tiga buah pulau peribadi yang terletak 35 batu dari perairan tersebut yang boleh dilawati dengan menaiki salah sebuah bot atau kapal milik Kim Jong-un.

Tiada siapa yang benar-benar tahu apa lagi yang ada di sini melainkan tetamu yang pernah bertandang dan melihat dengan mata sendiri. Tapi tempat inilah syurga keseronokan bagi ketua negara dan pegawai-pegawai rejim pemerintahan di sana.


15 simbol dalam kereta yang anda perlu kenali (Bahagian 1)

Adakah anda mengenali kesemua simbol yang terpampang pada dashboard kenderaan anda? Semakin canggih sesebuah kereta, maka semakin banyaklah simbol yang perlu difahami pemandu.

Tahukah anda, menurut satu tinjauan yang dijalankan oleh Britannia Rescue pada tahun 2013, 98% pemandu tidak mengenali simbol-simbol di dalam kenderaan mereka? Ramai yang masih keliru dengan tanda-tanda amaran seperti tekanan angin pada tayar dan juga amaran beg udara tidak berfungsi.

Walau bagaimanapun, simbol-simbol pada papan pemuka ini bukanlah bersifat universal dan adakalanya spesifik digunakan untuk jenama kenderaan tertentu sahaja. Sebagai contoh, sebuah Mercedes Benz E Class mempunyai 41 simbol manakala Volvo S40 hanya mempunyai 21 simbol sahaja.

Namun, masih terdapat simbol yang lebih standard dan digunakan dalam kebanyakan kereta masa kini. Sebagai pemandu berhemah, anda perlu mengenal pasti setiap satu daripadanya kerana nyalaan simbol ini mungkin bermakna ada sesuatu yang tidak kena dengan kereta anda.

Untuk bahagian pertama artikel ini, kami kongsikan 15 simbol yang paling biasa dijumpai dalam kenderaan:

Salah satu pintu kereta mungkin tidak ditutup rapat. Periksa pintu kereta anda.

Ini mungkin simbol yang paling dikenali semua orang. Simbol ini menandakan minyak semakin berkurangan. Silalah ke stesen minyak dengan segera.

Jika simbol ini menyala, ini bermakna caj bateri semakin berkurangan. Kurangkan penggunaan kuasa bateri seperti penyaman udara, lampu dan radio. Bawa ke bengkel untuk pemeriksaan lanjut. Boleh jadi juga alternator anda mengalami masalah.

Simbol ini menyala untuk memberitahu yang anda perlu memakai tali pinggang keledar. Utamakan keselamatan!

Jika simbol EMS ini menyala semasa memandu, segera bawa kenderaan anda ke bengkel. Ini mungkin masalah sensor kereta, sistem pendawaian atau suatu masalah yang lebih serius.

Ada sesetengah kereta yang menggunakan huruf P sebagai menggantikan tanda seruan. Ingat, anda perlu menurunkan brek tangan terlebih dahulu sebelum memulakan perjalanan.

Lampu ini digunakan hanya untuk memberitahu para pemandu dan penunggang lain bahawa kenderaan anda sedang berhenti (kerana andalah 'objek bahaya' yang dimaksudkan).

Jangan sesekali memandu sambil memasang lampu ini. Ramai orang Malaysia yang suka pasang lampu ini ketika memandu dalam hujan lebat. Tahukah anda, itu lebih membahayakan kerana orang akan ingat anda sedang berhenti atau sedang memperlahankan kenderaan untuk berhenti?

Sebelum anda bertukar lorong, anda perlu memberikan lampu isyarat. Sayangnya masih ramai rakyat Malaysia yang tidak tahu kegunaan lampu isyarat.

Simbol ini kebiasaannya berwarna biru pada papan pemuka kenderaan. Lampu ini boleh mem'buta'kan semua pemandu dan penunggang dari arah hadapan. Ia hanya boleh digunakan di kawasan yang sunyi dan tidak berlampu seperti kawasan hutan atau jalan kampung.  Jangan sesekali menggunakan lampu ini ketika di atas lebuh raya.

Jika lampu ini menyala, ia mungkin menandakan bahawa enjin anda menjadi terlalu panas. Matikan kenderaan serta-merta dan periksa takat air dalam enjin. Mungkin juga ada kebocoran pada radiator.

Lampu minyak enjin menyala untuk menandakan minyak yang semakin berkurangan. Sila bawa ke bengkel untuk memeriksa sama ada terdapat kebocoran.

Sekiranya kenderaan anda dilengkapi dengan sistem ABS, bawa kenderaan ke bengkel dengan segera jika simbol ini menyala ketika anda sedang memandu.

Tetapan penyaman udara ini mempunyai beberapa simbol berlainan yang boleh digunakan. Lihat arah anak panah untuk memilih tetapan yang bersesuaian.

Lampu ini menandakan pemanas cermin belakang sedang beroperasi. Di Malaysia, pemandu sering guna pemanas ini untuk mengelakkan kabus di bahagian belakang yang melindungi pemandangan terutama sekali ketika hujan.

Lampu ini hanya akan menyala untuk memberi amaran kerosakan pada beg udara (sekiranya kereta anda dilengkapi sistem beg udara). Segera bawa kenderaan anda ke bengkel untuk pemeriksaan lanjut.


10 Perkara yang anda perlu tahu kalau mahu berniaga dengan orang Jepun

Pepatah Melayu mengatakan, "Hujan emas di negeri orang, hujan batu di negeri sendiri, lebih baik negeri sendiri."

Bukanlah bermakna negara orang tu semuanya baik-baik belaka dan negara sendiri tak elok. Tapi kalau ada apa-apa perkara di luar Malaysia yang kita nampak elok dan bersesuaian, bolehlah kita cuba bawa pulang dan aplikasikan pula di negara sendiri.

Kita tahu masyarakat Jepun memang kaya dengan budi bahasa dan kesantunan. Pada masa yang sama, kita juga tak kurang hebatnya, selalu guna slogan "Budi Bahasa Budaya Kita". Tapi, sejauh manakah kita berpegang teguh pada slogan ini?

Kalau kita pergi kedai pun jurujual situ buat acuh tak acuh je layan kan? Lepas tu ada yang suka pandang kita sebelah mata saja kalau berkunjung ke kedai jenama mewah memakai baju biasa-biasa. Mentang-mentanglah pakcik tu datang pakai kain pelikat, awak ingat dia tak ada duit ke dik?

Di sini kami senaraikan 10 etika dalam perniagaan orang Jepun. Ingat, yang baik-baik saja kita jadikan contoh. Yang tak elok tu janganlah ditiru.

Jika anda biasa berkunjung ke kedai-kedai di Jepun, bukan satu perkara pelik sekiranya tokey kedai itu sendiri menyambut anda di pintu kedai dan menjemput anda masuk ke dalam. Setelah selesai membeli barang, anda akan dihantar sehingga ke pintu keluar sambil tunduk hormat mengucapkan terima kasih tidak henti-henti.

Situasi yang sama juga jika anda berkunjung ke pejabat di Jepun. Kalau dah selesai mesyuarat, mereka akan hantar anda sampai depan lif dan tunduk hormat sehingga pintu lif tertutup rapat. Barulah mereka sambung buat kerja di pejabat.

Nak ambil meishi koukan atau kad perniagaan pun ada aturan tertibnya.

Terima atau beri kad dengan kedua-dua belah tangan dan pastikan maklumat kad berada pada kedudukan yang betul iaitu dipusingkan ke arah penerima. Kad yang diterima akan dibiarkan di atas meja selama mesyuarat/perjumpaan berlangsung. Jika anda terus menyimpan kad yang diterima dalam poket atau beg, ia dianggap tidak beradab.

Ini sebenarnya tidak tertakluk kepada perniagaan sahaja, malah memang sudah menjadi lumrah orang Jepun tatkala berkunjung ke rumah atau pejabat sesiapa. Mereka hanya akan duduk selepas tuan rumah berkata "Douzo, osuwari kudasai" yang bermakna "Sila jemput duduk."

Sekiranya anda berurusan dengan syarikat Jepun pada musim sejuk, anda perlu tanggalkan topi, winter coat atau outerwear (dan bukan kot suit anda), lipatkan pada lengan sebelum memasuki bangunan. Ini kerana anda boleh menghalang laluan orang ramai sekiranya baru terkial-kial nak buka jaket di lobi ataupun di depan lif.

Status sosial dianggap amat penting dalam masyarakat Jepun. Oleh itu, sekiranya anda perlu menghadiri mesyuarat di mana-mana syarikat Jepun, janganlah sesuka hati main duduk di mana-mana kerusi yang ada. Tunggu sehingga anda diberitahu oleh hos tentang tempat duduk anda yang betul.

Kedudukan ini berubah-ubah mengikut kesesuaian susun atur bilik, perabot dan keperluan syarikat.

Kebiasaannya, orang yang berstatus atau berpangkat tinggi (termasuk tetamu) akan dibiarkan masuk ke dalam lif terlebih dahulu. Manakala pekerja junior atau yang berstatus rendah akan masuk paling akhir dan perlu berdiri berhampiran panel lif untuk menekan butang serta menahan pintu lif.

Sebelum masuk ke bilik mesyuarat atau bilik pegawai yang berpangkat, orang Jepun akan mengetuk dahulu pintu sebanyak tiga kali dan berkata "Shitsurei shimasu" sebelum masuk.

Ketukan dua kali pula digunakan apabila seseorang ingin memeriksa tandas itu ada orang di dalamnya atau tidak.

Budaya bertukar-tukar hadiah telah menjadi adat bagi orang Jepun, terutamanya pada perjumpaan atau mesyuarat kali pertama. Namun, anda tidak boleh sewenang-wenangnya memberi hadiah mengikut citarasa anda. Jangan berikan hadiah yang mempunyai atau mewakili nombor 4 dan 9.

Ini kerana nombor 4 itu mempunyai bunyi seakan-akan "mati" dan 9 pula berbunyi seperti "penderitaan", Jadi jangan beri 9 kuntum bunga ataupun 4 potong kek kepada orang Jepun ya.

Hadiah yang sesuai adalah seperti makanan berupa manisan, pen berjenama atau bekas pemegang kad bisnes yang berkualiti tinggi. Pastikan hadiah dibalut cantik-cantik!

Walaupun Jepun terkenal dengan trend fesyen pelik seperti Harajuku dan Gyaru, namun apabila bercakap mengenai etika pemakaian dalam bisnes, mereka agak konservatif. Kebanyakan lelaki pejabat memakai business suit berwarna hitam dan kelabu.

Bagi wanita pula, mereka tidak digalakkan memakai terlalu banyak aksesori sarat dan tidak disarankan memakai kasut tumit tinggi sehingga ketinggian melebihi kaum lelaki.

Sekiranya memakai kimono, lipatan kimono hendaklah dipusing ke arah kanan. Lipatan ke sebelah kiri hanya digunakan oleh mayat.

Orang Jepun amat mementingkan ketepatan dan perincian dalam semua aspek kehidupan mereka. Bagi kita, mungkin sesetengah benda tu nampak macam remeh tapi tidak bagi mereka.

Sebagai contoh, sekiranya anda ke tandas dan ada selipar khas yang disediakan, pastikan anda tanggalkan selipar itu sebelum keluar dari bilik air dan susun kembali ke tempat asal.

Selain itu, apabila anda berjumpa atau pergi ke tempat di mana ia berlantaikan tatami, maka anda perlu menanggalkan kasut kerana lantai ini hanya boleh dipijak dengan kaki atau dengan memakai stokin sahaja.

Sekiranya anda selsema dan perlu menghembuskan hidung, sila minta diri dan pergi ke tandas atau keluar sebentar. Perkara-perkara kecil seperti ini amat dihargai oleh orang Jepun dan tuan rumah akan lebih menghormati anda sekiranya anda buat "homework" pasal ni sikit.

Seperti yang saya pesan tadi, bila kita perhatikan budaya orang, ambil dan praktikkan yang elok-elok sahaja. Kalau nilai-nilai murni ini boleh mengubah kehidupan kita menjadi lebih baik dan bertamadun, apa salahnya kita amalkan.


9 Punca dan Faktor Pendorong Histeria Serta Halusinasi

Halusinasi bermaksud pengalaman melihat, mendengar, merasai sesuatu yg sebenarnya tidak wujud. Kadangkala berlaku akibat gangguan kesihatan atau fikiran. Ada juga sesetengah orang dengan sengaja ingin berhalusinasi melalui pengambilan dadah. Biasanya, pengalaman halusinasi bagi setiap orang adalah berbeza. Bagi sesetengah orang, selain berhalusinasi berjumpa individu khayalan tertentu, ada juga orang yang berhalusinasi sehingga meracau kerasukan dan histeria

Kebanyakan pengkaji sains, mengatakan bahawa penampakan hantu itu juga sebahagian dari halusinasi minda sendiri, bukannya seperti yang digambarkan seperti dalam filem seram. Kami ingin kongsikan kepada anda, perkara-perkara yang menjadi punca atau pencetus kepada halusinasi ini agar anda semua lebih peka dan faham sekiranya ianya berlaku kepada anda.

Cahaya memainkan peranan penting untuk mencetus halusinasi kepada minda seseorang. Sebab itulah kita biasa dengar orang kerasukan berkhemah di hutan ketika berada dihadapan unggun api ataupun dengan nyalaan lilin. Lampu malap dan tidak sekata ini memudahkan otak kita berada pada tahap separa sedar dengan mudah justeru membuatkan otak kita berhalusinasi.

Terdapat beberapa syarikat menjual produk yang membolehkan anda berhalusinasi di rumah. Alat-alat ini biasanya dibina daripada sepasang cermin mata di mana terdapat lampu kecil (LED) yang sentiasa berkelip-kelip secara rawak untuk membuatkan si pengguna khayal ke alam fantasi.

Tarian telah pun dijadikan ritual oleh manusia selama beribu-ribu tahun untuk membolehkan mereka memasuki alam halusinasi seperti ke alam bunian dan ke alam roh. Budaya orang asli seperti orang asli Australia, orang asli Afrika, dan pengikut aliran Sufi (Turki) telah menggunakan teknik tarian untuk mendapatkan kondisi tahap kesedaran diri tertentu.

Hal ini juga berkait rapat dengan tarian kuda kepang di negara kita. Cara tarian lenggok berulang dan suasana persekitaran itulah yang membuatkan ramai penari kuda kepang boleh hilang kesedaran diri sehingga meracau-racau.

Teknik pernafasan dan teknik meditasi (zikir bagi orang Islam) sebenarnya berfungsi mendiamkan suara hati justeru membuatkan jiwa berasa lebih tenang dan nyaman. Namun dalam situasi tertentu, ada juga sesetengah orang boleh berhalusinasi kerana dikatakan apabila anda berjaya mendiamkan suara hati anda melalui meditasi, jasad anda berjaya ditidurkan tetapi otak anda dalam keadaan sedar.

Cerita-cerita yang biasa didengari oleh pengamal meditasi biasanya tidak menunjukkan sebarang halusinasi yang menakutkan atau boleh menyebabkan gangguan mental.

Bagi anda yang pernah tahan tidur untuk dua hingga tiga hari pasti pernah mengalami situasi melihat kilauan melalui mata anda. Ini tanda badan anda sudah terlalu letih. Dalam situasi ini, halusinasi sangat mudah tercetus. Manusia normal biasanya tidak boleh menahan tidur melebihi tiga hari melainkan dengan pengambilan dadah seperti syabu. Sebab itulah penagih syabu kebanyakannya boleh berkhayal sehingga mereka terdengar suara halus, penampakan lembaga dan sebagainya.

Memang tidak dapat dinafikan lagi bahawa dadah digunakan oleh penagih untuk mendapatkan kondisi mental yang tertentu. Memang penagih dadah suka berhalusinasi justeru membuatkan dadah adalah pencetus (dengan sengaja) halusinasi. Anda diluar sana jangan sesekali mencuba dadah. Ianya boleh memberikan kesan yang kekal kepada otak dan tubuh badan anda. Bayangkan hari-hari anda dengar suara halus dan nampak lembaga. Seronok?

Pernah alami fenomena tindih jin? Kalau pernah, cuba ingat kembali. Pasti kejadian itu berlaku dikala anda dalam keadaan keletihan yang amat sangat. Dalam situasi kemurungan pula, kadang-kadang ada sesetengah orang tidak boleh menerima hakikat realiti lalu otaknya cuba mencipta fantasi untuk memuaskan hatinya sendiri sehingga dia imaginasi terbawa-bawa ke realiti. Contohnya seperti kes-kes putus cinta yang berlaku dikalangan remaja. Pasti anda pernah dengar kisah orang putus cinta sehingga meracau kan?

Sesetengah pengkaji percaya bahawa medan elektromagnet juga menjadi punca manusia berhalusinasi. Namun ianya masih mendapat pertikaian dari pengkaji lain. Medan elektromagnet adalah perubahan caj tertentu seperti electron dalam kuantiti yang tinggi. Hal ini juga dikatakan sangat berkait rapat dengan kejadian rumah hantu dan sebagainya. Menurut pengkaji yang menyokong pendapat ini, medan elektromagnetik mampu mengubah perhubungan sel-sel otak justeru menyebabkan keadaan panik, ketakutan, perbuatan luar dari kebiasaan dan lain-lain.

Teknik ini telah digunakan oleh pawang orang asli di kebanyakan negara sejak beribu tahun dahulu. Bunyi yang terhasil dari gendang secara ulangan boleh menyebabkan manusia berhalusinasi. Seorang pakar kejuruteraan bunyi (sound engineer) juga telah mengesahkan tentang hal ini dan telah menulis artikel berkaitan gendang asli, bunyi dan pengaruhnya terhadap kesedaran diri.

Dewasa kini, popular di youtube berkaitan binaural beat. Bunyi dari binaural beat terbukti mampu meransang halusinasi. Namun anda tidak digalakkan mencubanya kerana ada kajian mengatakan bahawa binaural beat mampu memberi kesan negatif kepada otak anda. Ianya boleh menyebabkan paranoia dan kecelaruan minda. Ada juga yang mengatakan bahawa binaural beat mampu mengubati pesakit yang ketagihan dadah.


Mengapa Malaysia Menjadi Pilihan Ramai Orang Buangan Negara Lain Sebagai Tempat Tinggal?

Malaysia kerap menjadi pilihan untuk menjadi tempat perlindungan pelbagai pihak yang dikehendaki oleh kerajaan negara asal mereka. Banyak kes yang membuktikan Malaysia telah menjadi tempat operasi aktiviti mereka atau menjadi pusat transit kegiatan. Ada pelbagai contoh yang membuktikan perkara tersebut berlaku.

Jadi, jika ada yang bertanya mengapa abang tiri kepada pemerintah Korea Utara, Kom Jong Nam berada di Malaysia ketika dibunuh, sejarah negara kita membuktikan yang negara kita adalah salah satu negara yang menjadi pilihan ramai pemohon perlindungan politik.

Berikut adalah contoh beberapa pihak yang menjadikan Malaysia tempat tinggal sementara mereka atas desakan politik.

Selepas gagal rancangan untuk menjatuhkan Sultan Brunei, kumpulan pemberontak ini mendapat perlindungan di Malaysia, kemudiannya dipindahkan ke Indonesia.

Apabila Ferdinand Marcos terpaksa melarikan diri ke Hawaii akibat pemberontakan kerana corak pemerintahan diktatornya, keluarga dan saudara maranya ditempatkan di Kuala Lumpur untuk mendapatkan perlindungan.

Beberapa orang anggota keluarga di-Raja Kemboja mendapatkan perlindungan di Kuala Lumpur pada era pemerintahan Khmer Rouge. Kesinambungan kisah ini, Duta Kemboja ke Malaysia adalah anak perempuan kepada Raja Norodom Sihanouk.

Apabila Maldives mengalami masalah pemberontakan pada tahun 1990, beberapa orang ahli politik mereka berpindah ke Malaysia.

Semenjak tahun 1960, ramai pemimpin kepada dua parti iaitu Moro National Liberation Front dan Pattani United Liberation Organization telah duduk di Malaysia.

Semenjak tahun 1990, parti Gerakan Aceh Merdeka atau GAM menjadikan negeri Kedah sebagai pusat kegiatan mereka. Pada tahun 2000, Teuku Don Zulfahri seorang pemimpin gerakan tersebut dibunuh di Kuala Lumpur. Selepas terjadinya bencana tsunami, kepimpinan GAM kembali semua ke Aceh untuk membangunkan semula daerah mereka.

Abu Bakar Basyir tinggal di Johor selama 17 tahun selepas kerajaan Indonesia di bawah Suharto ingin menangkap beliau. Dikhabarkan beliau dituduh sebagai Ketua Jemaah Islamiah kerana menolak asas tunggal Pancasila yang merupakan prinsip utama Indonesia. Beliau menafikan bahawa beliau ketua Jemaah Islamiah tapi beliau mengaku sebagai pemimpin Majlis Mujahidin Indonesia. Mendapat taraf penduduk tetap Malaysia dan telah membuka sekolah agama, serta membuka pusat perlindungan untuk militan Indonesia yang dikehendaki oleh kerajaan Indonesia.


2 Rahsia Kecantikan Wanita Melayu Turun Temurun

Wajah yang cantik, gebu serta bebas dari jerawat merupakan idaman semua wanita di Malaysia malah di seantero dunia. Jadi apakah yang dapat kita lakukan untuk menjaga wajah kita seperti yang diamalkan nenek moyong kita terdahulu? Disini iluminasi.com lampirkan cara tradisional turun temurun yang dapat anda lakukan untuk menjaga wajah agar sentiasa putih, mulus dan gebu dengan menggunakan putih telur sahaja.

Mungkin ramai yang sudah mendengar tentang putih telur tetapi tidak pasti tentang keberkesanannya. Namun percayalah bahawa ini merupakan antara cara yang paling berkesan!

Caranya : Asingkan putih dan kuning telur kemudian kacau putih telur sehingga berbuih (sesetengah orang tak buat macam ni jadi putih telur akan sedikit meleleh). Kemudian masukkan dalam peti sejuk untuk 2-3 minit, lapkan wajah anda dengan air suam dan keluarkan putih telur tadi. Kemudian sapukan di wajah anda dan biarkan sehingga kering atau selama 15 minit. Setelah tamat tempoh, cuci dengan air sejuk untuk menutup semula pori-pori wajah.

Bagi penjagaan rambut pula, ia merupakan mahkota bagi setiap wanita tidak kiralah sama ada berhijab atau tidak jadi kita mestilah sentiasa menjaga, membelai dan merapikannya selalu. Ini merupakan salah satu kaedah yang paling berkesan yang dapat anda cuba dengan hanya menggunakan minyak kelapa.

Biasanya kita sering dengari tentang kebaikan minyak zaitun untuk rambut tetapi pada zaman sekarang agak sukar untuk mendapatkan 100% minyak zaitun asli jadi kita gantikannya dengan minyak kelapa.

Caranya: Ambil santan pekat kemudian letakkan didalam bekas dan biar sehingga naik kepala santan. Ambil kepala santan sahaja, kemudian masak dengan api sederhana sehingga berwarna sedikit keemasan dan terlerai hampas santan. Sapukan di kepala semalaman, kemudian bilas dengan air bersih keesokkan paginya.


Fahami fungsi butang Traction Control System(TCS) di kereta anda

Sebagai seorang pengguna kenderaan, anda mestilah tahu serba sedikit mengenai perihal kenderaan anda itu. Sebagai contoh, jika anda memiliki kereta, anda perlu memiliki pengetahuan tentang justifikasi komponen yang ada pada kereta anda. Ini akan memudahkan anda jika berlaku masalah kerosakan  kelak.

Jika dilihat  pada bahagian dalaman kereta pula, terdapat pelbagai butang yang mempunyai simbol berlainan dengan fungsi berbeza. Secara amnya, pengguna sedia maklum tentang fungsi setiap butang seperti penghawa dingin, lampu kecemasan, pelaras tingkap dan lain-lain. Namun masih ada pengguna yang masih tidak peka tentang beberapa lagi fungsi butang yg terdapat di dalam kereta mereka. Artikel ini akan berkongsi tentang fungsi  satu butang yang terletak dibahagian pemandu kereta iaitu butang sistem kawalan cengkaman (TCS Traction Control System).

Pasti ramai yang menyedari tentang kewujudan butang ini(rujuk gambar) pada kereta anda. Setiap model kereta pula, mempunyai kedudukan yang berbeza, ada yang di sebelah kanan dashboard, dan ada juga di sebelah kiri dashboard. Namun berapa ramaikah pemandu menyedari akan kepentingan butang  ini? Sebenarnya sistem TCS sudah tersedia secara automatik pada kereta dan butang OFF pada dashboard kereta anda itu berfungsi mematikan sistem TCS itu sendiri. Apakah relevannya?

Traction Control System(TCS) pada umumnya, ialah fungsi kedua kepada Antilock Braking System(ABS) dimana kedua-duanya dibangunkan untuk ciri keselamatan kenderaan anda. Jika ABS berfungsi untuk mencegah tayar anda daripada tergelincir ketika brek kecemasan, TCS pula mencegah tayar anda dari tergelincir ketika pemanduan. Secara lazimnya, TCS berfungsi secara automatik ketika kenderaan anda melalui jalanraya yang licin ketika hujan. Ia beroperasi mengoptimumkan pemanduan anda ketika dalam kelajuan yang agak tinggi atau sederhana.

TCS akan beroperasi apabila censor mengesan  salah satu tayar yang berputar lebih laju dari tayar yang lain. Maka sistem akan segera mengaktifkan brek pada tayar yang berputar laju itu supaya ia berputar pada kelajuan yang sama dengan tayar yang lain. Sebagai contoh, sebuah kereta yang melalui jalan yang mempunyai lopak air, secara tiba-tiba hilang kawalan kerana  tayar belakang berputar lebih laju. TCS akan akan segera mengaktifkan brek pada tayar yang berputar lebih laju supaya keempat-empat tayar kembali seimbang.

Anda tidak perlu panik jika lampu indikator TCS menyala kerana memberi isyarat bahawa keadaan jalan anda agak licin. Bagi langkah berjaga-jaga, anda harus memperlahankan kenderaan anda dan memandu dengan selamat.

Jika kenderaan anda tersekat dikawasan berlumpur, tanah atau lopak yang dalam, anda disarankan menekan butang TCS OFF yang terdapat pada bahagian dashboard kereta anda. Lampu indikator TCS OFF akan menyala menunjukkan anda telah mematikan sistem TCS. Ia bertujuan membenarkan tayar belakang anda berputar dengan lebih laju dan keluar dari kawasan yang tersekat. Tapi harus diingat, anda perlu mengaktifkan semula TCS selepas itu untuk langkah keselamatan.

Kesimpulannya, TCS ialah salah satu fungsi yang dibangunkan oleh kejuruteraan automotif di eropah bagi meningkatkan tahap keselamatan pengguna dijalanraya. Sebagai pengguna, kita harus peka dengan beberapa fungsi yang boleh dianggap sebagai penting. Jangan hanya tahu guna sahaja. Diharap pembaca dapat berkongsi info yang berguna ini agar kita semua memperoleh pengetahuan.


Kenali Dr. Zakir Naik, Pendakwah Buruan Kerajaan India

Zakir Abdul Karim Naik lahir pada 18 Oktober 1965 di sebuah daerah di Mumbai, India.

Ayahnya bernama Abdul Karim Naik sementara ibunya bernama Pochamma Naik. Beliau bersekolah di Sekolah Tinggi St.Peter's di Mumbai kemudian menyambung pelajarannya di Kolej Kishinchand Chellaram. Mula memasuki pendidikan dalam bidang perubatan di Topiwala National Medical College and Nair Hospital, seterusnya menyambung pelajaran di Universiti of Mumbai.

Pada tahun 1987, beliau bertemu dengan individu yang paling besar pengaruhnya dalam hidup beliau, Tuan Ahmad Deedar, seorang penceramah terkenal dari Afrika Selatan. Perjumpaan itu membuatkan Zakir mahu menjadikan dirinya juga seorang pendakwah yang mahu meramaikan umat Islam. Atas niat demikian, Zakir membentuk Islamic Research Foundation atau IRF pada tahun 1991.

Tujuan utama beliau berdakwah adalah kerana (dalam ayatnya sendiri) "terlalu ramai orang Muslim yang ragu-ragu dengan agama mereka sendiri sehinggakan mereka merasa Islam sudah tidak relevan pada zaman sekarang."

Dr.Zakir Naik akan menimbulkan kontroversi ke mana saja dia pergi kerana dakwahnya menggunakan kaedah perbandingan agama yang pasti akan menyakitkan hati penganut agama lain. Beliau juga terpalit dengan beberapa kontroversi lain;

a. Pada tahun 2004, ketika pertemuan di University of Melbourne, Dr.Zakir menyamakan pakaian yang berkonsep barat akan membuatkan wanita dirogol

b. Dr. Zakir Naik juga mengkritik secara lantang teori Darwin yang menyatakan manusia berasal dari monyet. Ini kerana kisah Nabi Adam as. sebagai manusia pertama menjelaskan yang teori Darwin itu salah.

c. Beliau didakwa menyokong perjuangan Osama bin Laden dalam ucapannya; "jika bin Laden melawan musuh-musuh Islam, saya menyokong dia. Jika dia menakutkan Amerika - pengganas terbesar dunia - saya menyokongnya."

d. Beliau didakwa menggalakkan jihad dalam ucapannya yang mengajak orang Muslim supaya berjihad menentang musuh-musuh Islam.

e. Dr. Zakir juga mengkritik pembinaan tokong, kuil dan gereja dalam negara yang majoritinya Islam kerana Buddism, Kristian atau Hindu bukan agama yang benar.

f. Dr.Zakir Naik juga memegang pandangan jika seseorang itu murtad, beliau layak dibunuh jika orang itu mengajak orang Muslim menjauhi Islam.

Pada ketika ini, Dr. Zakir Naik sebenarnya sedang diburu oleh pihak berkuasa India menerusi India National Investigation Agency atau NIA. Beliau mendapatkan perlindungan di negara kita kerana beliau tahu, beliau akan diseksa jika ditangkap dan dihantar pulang ke sana.

Hidup dalam buruan, Dr. Zakir Naik menjadikan Arab Saudi sebagai pusat transit beliau untuk ke Indonesia dan Malaysia. Pihak NIA telah memohon kerjasama kerajaan Arab Saudi untuk tidak membenarkan Dr. Zakir Naik terbang dari negara itu, selepas pelbagai saman yang dikeluarkan tidak dilayan beliau.

Setakat ini, hanya dua negara menghalang kemasukan beliau ke negara mereka iaitu Kanada dan United Kingdom. Di negara kita pula, kumpulan gerakan HINDRAF atau Hindu Rights Action Force sedang berusaha menggunakan kuasa mahkamah untuk membuatkan Dr. Zakir Naik dikategorikan sebagai penggugat keselamatan negara kita.


6 Tips Berguna Untuk Pengguna Android 7.0 Nougat

Ramai yang menggunakan telefon pintar pasti biasa dengan OS telefon Android ciptaan Google Inc. Android amat terkenal kerana ia penuh dengan kebolehan, terbuka untuk diubahsuai dan tidak mempunyai banyak kekangan seperti yang dikenakan pada iOS untuk Iphone atau WIndows Mobile untuk Windows Phone.Tetapi adakah anda menggunakan sepenuhnya kebolehan Android yang ada pada tangan anda? Mari kita lihat 6 tips berguna untuk pengguna Android yang mungkin membantu memaksimakan penggunaan telefon pintar anda.

Buka "Settings" dan pilih "About" atau "About Device" kemudian pilih "Software Info" kemudian tekan Build Number sebanyak beberapa kali sehinggalah keluar opsyen "Developer Mode has been enabled" atau mesej seperti itu.

Pilih opsyen "Window Animation Scale", "Transition Animation Scale" dan "Animator Duration Scale" Tukar tiap-tiap satu daripada 1.0x kepada 0.5x untuk meminimakan penggunaan animasi dalam antaramuka Android

"Smart Lock" adalah salah satu cara mudah untuk pengguna Android supaya tidak perlu memasukkan kata kunci atau pattern setiap kali mahu memeriksa telefon. "Smart Lock" akan mengenalpasti di mana kedudukan anda dan apabila anda berada di tempat yang telah anda tetapkan, seperti di rumah misalnya, telefon anda akan jadi lebih mudah untuk diakses tanpa perlu melalui proses sekuriti setiap kali. Pergi ke "Settings " kemudian "Smart Lock" dan kemudian akses pilihan "Trusted Place."

Walaupun ini adalah salah satu menu asas yang baru diperkenalkan, tetapi menerusi Android Nougat, pengguna boleh melayari dua aplikasi secara serentak dengan menekan butang "Recent Apps" yang selalunya ada pada mana-mana peranti Android di sebelah kiri atau kanan, kemudian pilih mana-mana aplikasi untuk dijalankan serentak kedua-duanya. Kini, anda boleh menonton video sambil membaca laman Iluminasi, misalnya.

Daripada skrin Home Android, anda boleh menggunakan satu jari untuk mendapatkan akses kepada jalan pintas Settings yang telah dipilih. Jika anda mahu akses pintas kepada semua Settings dalam Android, gunakan dua jari anda dari atas ke bawah di skrin Home untuk mengakses menu Settings yang lebih mendalam.

Pernahkah anda tertidur nyenyak dan diganggu dengan nada mesej yang masuk bertalu-talu sehingga mengaganggu mimpi indah anda. Pergi semula ke "Settings" - "Sound and Notifications" - "Do Not Disturb". Pilih waktu yang anda mahukan ketenangan, berikan pengecualian kepada beberapa aplikasi atau individu yang anda benarkan. Teruskan mimpi indah anda semula.


Aku yang merokok, kau yang panas kenapa?

Aku merokok, kau pula yang panas kenapa? Ya memang kami panas kerana bila anda merokok, anda merosakkan ekosistem bumi dan mencemarkan alam sekitar. Sudah tentu kami panas hati dengan kesan sebegitu.

Pernahkah anda perasan terdapat banyak puntung rokok yang berada di sepanjang jalan yang kita lalui? Adakah bahan kimia yang berada dipuntung rokok itu selamat? Tahukah anda bahawa puntung rokok yang anda buang itu amat bahaya kerana ia merosakkan alam sekitar apabila ia masuk kedalam sungai, bahan kimia pada puntung rokok itu akan larut ke dalam air. Ia boleh menyebabkan ekosistem menjadi rencat.

Menurut kajian terdapat 1 billion jumlah puntung rokok yang di buang setiap hari di bumi ini. Walaupon kajian itu tidak tepat namun anggaran bahawa 15% daripada 7.5 billion penduduk bumi sahaja yang merokok, daripada jumlah itu terdapat  sekurang kurangnya 1.15 billion penduduk bumi yang merokok. Katakan  purata mereka merokok 2 batang sehari, maka jumlah puntung rokok yang di buang adalah sebanyak 2 billion sehari. Adakah ni sesuatu budaya yang sihat?

Jumlah sisa buangan puntung rokok sahaja adalah 25 hingga 50% dari sisa buangan yang lain yang terdapat disekitar jalan raya. Ini merupakan satu jumlah yang amat besar dan langkah perlu diambil oleh semua pihak supaya alam sekitar kembali bersih untuk generasi kini dan masa hadapan.Puntung rokok mengandungi semua bahan kimia yang berbahaya termasuk karsinogenik,tar,racun  perosak dan nikotin dari tembakau yang merupakan salah satu punca utama kematian yang boleh dicegah oleh para perokok.

Nikotin yang terperangkap dalam jumlah 200 puntung rokok berkemungkinan mampu untuk membunuh seorang kanak kanak. Bayangkan pula apabila puntung rokok tersebut berada didalam sungai yang menyebabkan hidupan akuatik dalam sungai dan laut menjadikan puntung rokok sebagai rantai makanan. Ini amat bahaya kepada kehidupan akuatik di sungai dan laut. Pembuangan sisa puntung rokok boleh menyebakan burung menggunakan ia untuk membuat sarang malahan ikan juga mengambil ia sebagai makanan. Air pula akan tercemar disebabkan bahan pada puntung itu terlarut yang boleh menyebabkan berlakunya pelbagai jenis penyakit.

Langkah-langkah pencegahan harus di ambil seperti menghukum para perokok yang membuang puntung merata rata serta mengenakan denda terhadap mereka. Jangan anggap perkara ini sesuatu yang remeh kerana bahan kimia tersebut boleh merosakkan seluruh alam sekitar. Adakah anda rasa tidak berdosa kepada tuhan jika anda membuat kerosakkan seperti membuang puntung rokok di bumi yang tuhan cipta ini? Marilah bersatu padu supaya negara kita Malaysia bebas daripada sisa puntung rokok sekaligus melahirkan generasi yang bersih dan baik.

Akhir kata, apa yang diperlukan sekarang adalah langkah pencengahan yang perlu diambil serta kawalan penggunaan tembakau dan juga aktivitis alam sekitar perlu untuk melakukan pencegahan supaya alam sekitar kita bebas dari toksik yang berbahaya yang datang dari puntung rokok dan bahan buangan yang lain. Cintailah alam sekitar kita.


Kisah Sebenar Pelumba Jalanan Yang Menginspirasikan "The Fast and The Furious"

Penjahat dalam filem terbaru Fast and Furious 8 adalah seorang yang mempunyai kepakaran dalam bidang keganasan siber atau cyber-terrorism, seseorang yang boleh menimbulkan huru-hara hanya dengan menggunakan butang, teknologi kereta yang memandu tanpa pemandu dan kapal selam yang mampu berfikir.

Walau apa pun indikasi bagaimana siri Fast and Furious berubah daripada permulannya yang sederhana, kisah bagaimana semuanya bermula adalah jarang diceritakan. Semuanya bermula dengan satu artikel dalam sebuah majalah yang disiarkan pada tahun 1998.

Racer X, tajuk artikel yang diterbitkan pada bulan Mei tahun 1998 dalam majalan berjudul Vibe, adalah hasil tangan seorang jurnalis bernama Kenneth Li yang secara kebetulan, terlibat dengan perlumbaan haram jalanan. Li sebenarnya mahu memaparkan artikel tersebut kerana kebetulan ada kisah serupa dengan sebuah kisah bagaimana sekumpulan pemuda Afrika-Amerika yang menggunakan fasiliti bangunan di serata tempat untuk dijadikan tempat meluncur.

Ketika menyiasat sebuah sindiket curi kereta, Li diterima masuk sedikit demi sedikit untuk menyertai sekumpulan anak muda yang setiap hujung minggu, menutup lebuh raya secara haram dan melarikan diri daripada polis. Berasal daripada sekumpulan anak muda Asia-Amerika pada awal tahun 90-an di California, gerakan mereka bercambah sehingga melibatkan bangsa-bangsa lain seperti anak muda dari Dominica, Puerto Rico, Itali dan Jamaica yang tinggal di kawasan itu.

Mereka bukannya berlumba dalam kereta-kereta biasa seperti Chevrolet atau Mustang tetapi mereka berlumba dalam kereta yang sudah diubah suai dengan pengecas turbo dan dilakukan pemasangan gas untuk pecutan nitrous oxide yang digunakan untuk memberi kuasa kepada kapal terbang ketika era zaman perang dunia kedua. Lelaki yang menjadi watak penting dalam artikel Li adalah seorang lelaki bernama Rafael Estevez, lelaki berusia 30 tahun berbangsa Dominica yang jatuh cinta dengan siri "The Dukes of Hazzard." (Kenneth Li dan Rafael Estevez dalam gambar di atas)

"Dukes melakukan banyak aksi ngeri, melayang di udara dan sentiasa dikejar polis," kata Rafael kepada Li. "Yang menarik, mereka tak pernah ditangkap."

Artikel Racer X mendapat reaksi positif kerana menggambarkan apa yang berlaku tanpa disedari orang ramai dan oleh ada pihak dari Hollywood datang bertemunya, berminat hendak menukarkan artikel Li kepada filem.

"Saya ingatkan ada orang nak buat lawak, saya telefon semula, mereka mahu tahu kisah lebih lanjut, saya hubungi seorang ejen - kemudiannya, apa yang saya tahu, kisah saya itu dilelong kepada pembeli," kata Li kepada International Business Times. "Saya dibayar enam angka untuk kisah saya. Bila diberitahu orang lain, ramai yang mengutuk saya kerana bunyinya macam lawak tapi dengan duit itu saya beli kereta dan beberapa barang lain. Cukuplah untuk seorang anak muda."

Salah seorang yang tertarik dengan kisah Li adalah pengarah Hollywood, Rob Cohen yang suka idea tersebut dan mahu menjadikannya filem. Beliau meminta bantuan produser terkenal pada masa itu, Neal H.Moritz yang mempunyai rekod cemerlang selepas berjaya dengan filem "I Know What You Did Last Summer" dan "Cruel Intentions." Mereka melantik Gary Scott Thompson untuk menulis skrip.

Skrip asal Thompson yang berjudul Racer X dan kemudiannya Redline, agak tenggelam jika dibandingkan dengan produk akhir. Hanya ada sedikit dialog, pelakon yang tidak terkenal dan adegan akhir di mana pelbagai watak melakukan aksi tembak menembak dalam sebuah gudang.

"Mereka semua anti hero," kata Tohompson. "Saya ke Universal Studios dan beritahu, saya mahu buat Romeo and Juliet dengan kereta. Saya beritahu mereka kisah bagaimana kumpulan ini bertembung dengan kumpulan lain, bagaimana Brian dan Mia bertemu dan terlibat dalam perang perlumbaan antara kumpulan."

Universal suka idea tersebut tetapi terpaksa menghentikan projek selepas tragedi pembunuhan di Skolah Tinggi Columbine yang mengorbankan 12 orang pelajar dan seorang guru. Redline yang mengandungi watak utama seorang penjenayah dan kisah ganas, terpaksa ditangguhkan atas sentimen masyarakat.

Bukan sekadar masalah keganasan saja menjadi isu, Universal juga menimbulkan isu yang kurangnya pelakon kulit putih dalam filem tersebut. "Saya fikir idea mereka tidak kena, kerana filem tersebut tentang Los Angeles, berapa orang berkulit putih tinggal di Los Angeles jika kita bercakap mengenai bukan barat Los Angeles?" Akhirnya, Cohen mendapat idea bagaimana hendak meneruskan projek tersebut. Dia merekacipta semula filem Point Break lakonan Patrick Swayze dan Keanu Reeves dengan mengambil elemen polis menyamar menjadi anggota kumpulan kongsi gelap. Oleh itulah dalam filem pertama Fast and The Furious, watak Brian adalah seorang polis samaran.

"Apa yang menghairankan saya adalah kisah yang dipaparkan dalam filem adalah kisah yang saya harap dapat tonjolkan dalam artikel asal saya," kata Li. "Saya sebenarnya sedang cuba menyiasat berkenaan sindiket curi kereta kemudian terserempak dengan kumpulan pelumba itu. Mereka pula ambil cerita saya yang tidak ada kaitan dengan kecurian kereta, lalu dijadikan sebuah filem."

Kisah seperti inilah yang menarik minat Paul Walker yang pernah bekerjasama dengan Rob Cohen dalam filem The Skulls serta berazam mahu mencuba watak seorang pelumba dan polis dalam satu masa. Gementar kerana takut tidak mampu membawa filem tersebut seorangan, Paul meminta satu watak yang akan menyeimbangkan watak dia; lalu watak untuk Vin Diesel bernama Dominic Toretto diwujudkan. Michelle Rodriguez dan Jordana Brewster, dua wanita yang menjadi nadi filem The Fast and The Furious memulakan penggambaran filem tanpa memiliki lesen memandu. Watak untuk Rodriguez diolah semula kerana Rob Cohen gemar lakonan Rodriguez dalam filem Girlfight.

"Apa yang kami cuba lakukan dengan The Fast and The Furious adalah mengambil tema filem western dan menerapkannya dalam unsur urban," kata Cohen. "Kami cuba memperkembangkan tema kesetiaan, pembelotan dan kebebasan. Cuma tiada kuda, kami pakai kereta."

Penggambaran mula berlangsung pada musim luruh tahun 2000 dengan bajet sebanyak USD38 juta. Rob Cohen juga terpaksa membeli lesen untuk menggunakan nama "The Fast and The Furious" dari sebuah filem lain untuk menggantikan nama asal filem iaitu Redline. Universal menjangkakan filem tersebut tidak akan meletup tetapi jangkaan mereka meleset apabila filem pertama itu mengutip lebih USD200 juta sepanjang tempoh tayangan.

Kenneth Li dan Rafael Estevez adalah peminat siri filem itu. Estevez yang kini memiliki sebuah bengkel di Queens, New York dilaporkan mendapat sedikit imbuhan hasil dari siri tersebut, bukan lagi seorang pelumba.

"Sekarang ini, isteri saya memandu lebih pantas dari saya," kata beliau. "Dia marah kalau saya memandu kerana perlahan sangat. Isteri saya suruh saya cepat sikit memandu."Artikel ini adalah artikel terjemahan dari Telegraph UK


5 Pemuzik dan Artis Terkenal Yang Bertopeng

Wujud banyak kugiran yang mempersembahkan muzik mereka di serata dunia. Ada sesetengah di antara mereka tampil dengan imej wajah kacak seperti kumpulan boyband, ada yang tampil dengan imej androgynous seperti Prince atau David Bowie.

Ada juga yang atas sebab tersendiri, memakai topeng tanpa menanggalkannya dalam sebarang aktiviti yang melibatkan karier muzik mereka. Berikut adalah senarai artis atau kumpulan paling popular yang menggunakan topeng sebagai satu alat identiti persembahan mereka tanpa memerlukan paparan identiti sebenar mereka.

Daft Punk tidak menggunakan topeng, tetapi terus mengenakan topi keledar pada setiap persembahan mereka. Guy-Manuel de Homem-Christo dan Thomas Bangalter merasakan pemakaian topi keledar yang futuristik memberikan sensasi yang lebih menyeronokkan pada penonton dan peminat mereka. Walaupun begitu, kisah sebenarnya, selepas kegagalan band pertama mereka berdua iaitu Darlin' dan menubuhkan Daft Punk, pada mulanya mereka tidak pun menyorokkan identiti mereka. Pada 1996, mereka berdua mula menyorokkan identiti mereka dengan menggunakan bahan yang ada di sekeliling mereka ketika ditemuramah, sehingga mereka pernah menggunakan plastik sampah.

Kemudian, pada tahun 1999, mereka mula mencipta persona-persona yang seiring dengan hala tuju muzik mereka, jadi lahirlah konsep manusia robot yang mereka rekakan, bersama bantuan beberapa orang artis dan pakar kesan visual serta kostum. Apabila di tanya sebab sebenar kenapa mereka mencipta alter ego itu, jawapan mereka amat ringkas,"kami mahu asingkan ruang privasi dan ruang awam kami. Amat mudah untuk berasa malu dengan tahap kemahsyuran kami jadi kami tak mahu orang kenal kami di luar sana."

Antara gitaris terhandal dunia, Buckethead atau nama sebenarnya Patrick Carroll memilih untuk membuat persembahan dengan memakai topeng putih tanpa ekspresi yang diilhamkan dari filem "Halloween" dan sebuah kotak bucket jenama KFC yang tertera dengan perkataan "Funeral."

Tidak ada sebab istimewa kenapa beliau memilih identiti tersebut untuk persembahan. Selepas menonton filem Halloween 4, beliau keluar rumah membeli topeng Michael Myers, watak jahat dalam filem tersebut. Pada malam tersebut, selepas makan ayam goreng KFC, beliau meletakkan bucket ayam tersebut ke kepalanya dan merasakan itu identiti dia dalam persembahan selepas ini.

Salah satu kumpulan rock paling terkenal dalam dunia, KISS merupakan legenda bagi peminat muzik tahun 70 an dan 80 an. Apabila ditanya mengapa mereka mencipta persona lain sebagai identiti mereka di atas pentas, Gene Simmons menceritakan mengenai satu zaman di mana semua kumpulan rock sebaya mereka tergila-gila mahu jadi glam, di mana lelaki berebut hendak jadi wanita.]

"Kami lihat mereka semua sesuailah dengan imej tersebut berbanding kami yang kesemuanya seperti pemain American Football dan ketinggian semuanya lebih 6 kaki. Kami bukanlah seperti band sezaman kami seperti Grateful Dead yang tak peduli tentang penampilan ketika berada di pentas. Pada kami, berada di pentas seperti satu tempat yang ajaib jadi kelihatan seperti seorang pengemis di pentas tak sesuai pada kami."

"Jadi pada satu hari, ketika berada di New York, saya memandang cermin dan melukis pada wajah saya. Semua itu berlaku spontan tanpa sebarang perancangan." Daripada itu, lahirlah KISS yang dianggotai oleh 4 watak, Starchild, Spaceman, Catman dan Demon.

Slipknot merupakan sebuah band metal yang popular dengan identiti mereka. Tidak ramai yang tahu siapa manusia-manusia di sebalik topeng menggerunkan dan jumpsuit.

Menurut cerita asal bagaimana anggota kumpulan Slipknot memakai topeng, semasa sedang berlatih untuk sesi gig mereka yang pertama pada tahun 1995 semasa perayaan Halloween. Semasa latihan, salah seorang anggota Slipknot bertanya tentang pakaian apa yang akan dipakai. Shawn menjawab yang dia akan memakai topeng tersebut.

Merasa tidak adil Shawn seorang saja akan bertopeng, anggota lain pun memutuskan untuk memakai topeng ketika persembahan pertama mereka.

Sia tidak menggunakan topeng untuk menutup wajahnya, tetapi lebih kepada penggunaan rambut palsu dan topi untuk menutup wajahnya. Selain itu, beliau juga akan berpaling ke belakang setiap kali wajahnya akan dirakamkan.

"Saya mahu menulis lagu dan menyanyi tetapi pada masa yang sama, saya mahu hidup seperti manusia lain," kata Sia. "Saya mahu ke kedai untuk membeli barang yang saya perlukan, tanpa ada sesiapa yang memegang kamera mengikuti saya."

Beliau juga berkata, tindakannya itu juga didorong oleh insiden di mana beliau sedang berbual dengan temannya yang sedang memberitahu beliau berkenaan kanser yang dihidapi rakannya. Ada peminat yang mengenali beliau datang ketika mereka sedang berbual dan mohon bergambar bersama.